SEGERAKAN JAWATANKUASA KHAS KAJI KOMPENTENSI DUN GUBAL UNDANG-UNDANG SYARIAH – SULTAN SELANGOR

SHAH ALAM: Sultan Selangor Sultan Sharafuddin Idris Shah hari ini bertitah satu Jawatankuasa Khas perlu segera ditubuhkan bagi membuat kajian yang mendalam dan kritikal tentang kompetensi Dewan Undangan Negeri-negeri untuk menggubal undang-undang Islam di bawah Enakmen negeri serta bidang kuasa Mahkamah Syariah.

Sultan Sharafuddin yang juga Pengerusi Majlis Kebangsaan Bagi Hal Ehwal Agama Islam Malaysia (MKI) bertitah ini berikutan kebelakangan ini banyak kes yang sedang dibicarakan di bawah bidang kuasa Mahkamah Syariah dicabar di Mahkamah Persekutuan, khususnya berkaitan kompetensi Dewan Undangan Negeri (DUN) di dalam membuat dan meluluskan undang-undang Islam (Syariah) serta bidang kuasa Mahkamah Syariah yang mendengarnya.

“Trend sebegini menggambarkan kedudukan enakmen-enakmen negeri yang melibatkan peruntukan bagi kesalahan-kesalahan jenayah Syariah semakin tercabar, yang sekali gus menjejaskan bidang kuasa Mahkamah Syariah di negeri-negeri untuk membicarakannya,” titah baginda.

Sultan Selangor bertitah demikian pada Mesyuarat Majlis Kebangsaan Bagi Hal Ehwal Agama Islam Malaysia Kali ke-70 di Masjid Sultan Salahuddin Abdul Aziz Shah, di sini hari ini.

Hadir sama Perdana Menteri Datuk Seri Anwar Ibrahim yang juga Timbalan Pengerusi Majlis berkenaan.

Justeru, baginda berpandangan penyelesaian hanya boleh dibuat melalui tindakan legislatif dengan membuat pindaan tertentu kepada peruntukan undang-undang yang berkaitan bagi membolehkan kuasa yang lebih luas diberikan kepada DUN di dalam menggubal peruntukan berkaitan dengan kesalahan jenayah Syariah bagi orang Islam.

“Dengan mengambil pertimbangan keadaan yang sedang kita hadapi ini, Beta berpandangan, adalah perlu satu Jawatankuasa Khas ditubuhkan bagi membuat kajian yang mendalam dan kritikal tentang persoalan undang-undang yang berbangkit berikutan dari keputusan yang dibuat oleh Mahkamah Persekutuan berkaitan kompetensi DUN dalam kerangka yang ditetapkan oleh Perlembagaan Persekutuan,” titah Sultan Selangor.

Titah baginda, Jawatankuasa Khas itu perlu mengemukakan cadangan pindaan terhadap undang-undang yang berkaitan termasuklah peruntukan-peruntukan Perlembagaan Persekutuan supaya satu penyelesaian menyeluruh terhadap isu-isu itu dapat dibuat.

“Jawatankuasa Khas ini hendaklah dianggotai oleh pakar undang-undang Perlembagaan, undang-undang sivil dan Syariah serta ahli-ahli akademik, dan tidak ketinggalan pengamal undang-undang yang mempunyai kelayakan, kemahiran dan pengalaman yang luas dalam kedua-dua bidang undang-undang sivil dan Syariah,” titah baginda.

Susulan itu, Sultan Sharafuddin berharap Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar yang turut hadir pada mesyuarat itu, dapat mengambil langkah-langkah segera bagi pembentukan Jawatankuasa Khas berkenaan dan mengemukakan syor kepada MKI, seterusnya Majlis Raja-Raja ke arah penyelesaian kepada permasalahan berkenaan.

Sementara itu, Sultan Selangor memaklumkan Mesyuarat MKI pada sidang kali ini akan membincangkan satu kertas dasar berkaitan penggunaan kalimah Allah oleh orang bukan Islam dengan menggariskan panduan yang lengkap dan komprehensif.

“Segala keputusan yang dicapai oleh MKI berkaitan isu kalimah Allah ini nanti akan diangkat kepada Majlis Raja-Raja pada mesyuaratnya yang akan datang, dan dengan itu satu dasar berhubung penggunaan kalimah Allah oleh orang bukan Islam di negara ini dimuktamadkan,” titah baginda.

Sultan Sharafuddin bertitah pada 7 Jun lepas, dalam pertemuan dan perbincangan baginda bersama Perdana Menteri, baginda selaku Pengerusi MKI telah menyuarakan pandangan baginda kepada Perdana Menteri, bahawa isu berhubung penggunaan kalimah Allah oleh orang bukan Islam perlu dibincangkan terlebih dahulu pada peringkat MKI.

“Pandangan Beta ini juga telah dipersetujui oleh Kebawah Duli Yang Maha Mulia Seri Paduka Baginda Yang di-Pertuan Agong.

“Hal ini selaras dengan fungsi MKI yang bertanggungjawab menasihati Raja-Raja Melayu dalam menambah baik tadbir urus hal ehwal Islam,” titah baginda.

Sultan Selangor bertitah baginda juga berpandangan, memandangkan isu penggunaan kalimah Allah oleh orang bukan Islam ini merupakan isu yang sensitif dalam kalangan penganut Agama Islam di Malaysia serta melibatkan penggunaan kalimah Allah oleh sebahagian orang Kristian di negeri Sabah dan Sarawak ini, maka ia perlu dikaji dan diteliti dengan mendalam dan dimuktamadkan segera dengan penuh hikmah dan tanggungjawab.–AlHijrah Online


ARAB SAUDI TAWAR 300 BIASISWA KEPADA PELAJAR KITA

KUALA LUMPUR : Kerajaan Arab Saudi menawarkan biasiswa penuh kepada 300 pelajar Malaysia untuk melanjutkan pengajian dalam pelbagai bidang di universiti awam di negara itu kecuali perubatan.

Menurut kenyataan Misi Kebudayaan Arab Saudi di Malaysia (SACM), tawaran itu adalah hasil hubungan kukuh antara kedua-dua negara dan pengiktirafan terhadap rakyat Malaysia.

“Biasiswa itu terbuka kepada pelajar lelaki dan perempuan yang ingin mengikuti pengajian di peringkat ijazah sarjana muda, ijazah sarjana dan ijazah doktor falsafah (PhD).

“Selain itu, penerima biasiswa turut diberikan kemudahan seperti elaun bulanan, perumahan, insurans perubatan dan tiket penerbangan,” menurut kenyataan itu pada Isnin.

Kenyataan itu turut menjelaskan bahawa syarat mengikuti pengajian di peringkat diploma dan ijazah sarjana muda ialah pemohon hendaklah berusia 17 hingga 24 tahun manakala bagi peringkat ijazah sarjana pemohon berusia 24 hingga 30 tahun dan berusia 30 hingga 35 tahun bagi PhD.

“Pelajar wanita hendaklah diiringi penjaga (mahram) yang di bawah tajaan atau pemegang permit yang sah.


PEMANDU AMBULANS MENINGGAL DUNIA SELEPAS HANTAR PESAKIT COVID-19

KUALA LUMPUR: Seorang pemandu ambulans dilaporkan meninggal dunia selepas menghantar pesakit COVID-19 di Perak semalam.

Pun begitu memetik Bernama, pemandu ambulans tersebut disahkan negatif pandemik COVID-19.

Ketua Pengarah Kesihatan Tan Sri Dr Noor Hisham Abdullah yang dihubungi Bernama berkata, hasil beberapa ujian saringan COVID-19 yang dilakukan Allahyarham sebelum ini adalah negatif.

“Pesakit (pemandu ambulans) ada sejarah penyakit lain yang sedang dalam rawatan. Kementerian Kesihatan Malaysia (KKM) masih menjalankan siasatan berhubung punca sebenar kematian. Yang pasti, ada beberapa penyakit lain,” katanya.

Sebelum ini tular di media sosial berhubung kejadian pemandu ambulans itu yang dikatakan meninggal dunia selepas menghantar seorang pesakit C0VID-19 ke sebuah hospital di Perak. — AlHijrah Online


LELAKI PEGANG PARANG KETIKA PERTENGKARAN DITAHAN

ALOR SETAR: Polis menahan seorang lelaki dipercayai memegang sebilah parang dalam satu pertengkaran dengan individu lain di sebuah stesen minyak kawasan rehat dan rawat (R&R) Gurun, arah Selatan, pada 1 Julai lepas.

Ketua Polis Daerah Kuala Muda ACP Zaidy Che Hassan berkata lelaki berusia 35 tahun yang juga pemandu lori itu ditahan pada 8.30 malam tadi di Ibu Pejabat Polis (IPD) Kuala Muda.

“Pada 10 pagi semalam, seorang pegawai polis telah melihat satu video pertengkaran di antara dua lelaki berlaku di stesen minyak berkenaan di laman sosial, dengan seorang daripada lelaki itu telah mengeluarkan parang.

“Pegawai berkenaan mengarahkan anggota dari Balai Polis Gurun untuk ke lokasi kejadian dan telah menemu bual pengurus cawangan stesen minyak itu. Pengurus cawangan itu mengesahkan bahawa kejadian berlaku pada 1 Julai kira-kira 7.40 malam,” katanya dalam kenyataan hari ini.

Beliau berkata siasatan mendapati kira-kira 6.15 petang pada hari kejadian, pemandu lori itu yang memandu keluar dari hentian Bukit Kobah, Lebuhraya Utara Selatan berhampiran Pendang telah berselisih faham dengan seorang lelaki yang memandu kenderaan jenis Ford Ranger.

“Pemandu Ford Ranger berkenaan dikatakan telah membunyikan hon kepada suspek dan perselisihan faham itu berlanjutan sehingga sampai di tempat kejadian. Suspek berkata dia mengeluarkan sebilah parang dari lorinya selepas diugut oleh pemandu Ford Ranger.

“Suspek yang membuat laporan polis semalam telah ditahan reman selama tiga hari sehingga Selasa bagi membantu siasatan. Polis juga sedang mengesan pemandu Ford Ranger serta pemilik akaun TikTok yang menularkan video berkenaan,” katanya.

Semalam, tular di media sosial klip video menunjukkan seorang lelaki sedang bertengkar sambil memegang sebilah parang di sebuah stesen minyak di R&R Gurun. — ALHIJRAH ONLINE


KANAK-KANAK LAPAN TAHUN DIKHUATIRI LEMAS KETIKA MANDI SUNGAI

TANJUNG MALIM: Seorang kanak-kanak lelaki lapan tahun dikhuatiri lemas ketika mandi di sungai berdekatan Teratak River View Lubuk Hantu, Simpang Empat , di sini petang tadi.

Komander Operasi, Mohd Nazri Saidin berkata, sepasukan anggota dan pegawai bomba dari Balai Bomba dan Penyelamat (BBP) Tanjung Malim dikejarkan ke lokasi kejadian selepas menerima maklumat kira-kira jam 5.06 petang.

“Selepas tiba di tempat kejadian, seorang saksi memaklumkan terdapat seorang kanak-kanak lelaki yang sedang mandi telah hilang dipercayai lemas.” Katanya dalam satu kenyataan.

Ketika ini, operasi mencari dan menyelamat (SAR) sedang giat dijalankan bagi mengesan mangsa – Alhijrah Online


IMUNITI KELOMPOK: ENAM JUTA DOS BAKAL DITERIMA BULAN HADAPAN

PUTRAJAYA: Sejumlah enam juta dos vaksin bakal diterima pada awal September depan yang akan menyokong usaha untuk mencapai imuniti kelompok.

Perdana Menteri, Datuk Seri Ismail Sabri Yaakob berkata, kerajaan akan memastikan inisiatif dan strategi dalam meningkatkan liputan Program Imunisasi COVID-19 Kebangsaan (PICK) yang sedang berlangsung semakin diperhebat.

“Kita optimis melalui kejayaan program vaksinasi ini kelak, ramai yang boleh kembali menziarahi ibu bapa di kampung halaman, meraikan perayaan dan melancong dalam negara.

“Anak muda boleh beriadah, pulang semula ke institusi pengajian tinggi, dan yang paling utama ialah anak-anak kita boleh kembali ke sekolah,” katanya dalam ucapan sulungya sebagai Perdana Menteri Ke-9, hari ini.

Jelasnya, negara berjaya menurunkan statistik pesakit COVID-19 yang dibuktikan dengan statistik kes harian Wilayah Persekutuan (WP) Labuan menurun secara konsisten kepada satu digit selama tujuh hari berturut-turut setelah mencapai 90 peratus imuniti kelompok dewasa.

Tambah Ismail Sabri, pencapaian imuniti kelompok tidak bermakna akan bebas sepenuhnya daripada ancaman COVID-19 tetapi virus tersebut tidak lagi menjadi ancaman seperti yang ditakuti sekarang.—AlHijrah Online


KONTENA JATUH DARI JEJAMBAT HEMPAP DUA LORI

KLANG: Sebuah kontena berisi kotak kitar semula yang dibawa sebuah lori terjatuh dari atas jejambat di Jalan Pelabuhan Klang dan menghempap dua buah lori yang sedang lalu di bawah jejambat itu.

Pengarah Bomba Selangor, Norazam Khamis berkata, salah satu lori tersebut dihempap di bahagian hadapan dan menyebabkan pemandunya tersepit dan cedera.

Mangsa Rusaini Hassani, 49, yang cedera telah dihantar ke Hospital Tengku Ampuan Rahimah, Klang untuk rawatan lanjut.

Kejadian yang berlaku kira-kira jam 1.15 petang tadi turut tular di media sosial menerusi perkongsian video dan gambar orang awam yang berada di lokasi kejadian.

Memetik kenyataan Ketua Polis Daerah Klang Selatan, Asisten Komisioner S Vijaya Rao yang dilapor Sinar Harian, siasatan awal mendapati lori kontena dari arah jejambat Westport menuju ke Lebuhraya Lembah Klang Selatan (SKVE) telah hilang kawalan sebelum terbabas.

Katanya polis telah merakam percakapan pemandu lori kontena dan kes disiasat mengikut Seksyen 43 (1) Akta Pengangkutan Jalan 1987. – AlHijrah Online


PPZ-MAIWP TERBITKAN BUKU TERJEMAHAN FIQHUL ZAKAT

DOHA : Pusat Pungutan Zakat, Majlis Agama Islam Wilayah Persekutuan (PPZ-MAIWP) telah menapak satu langkah ke hadapan dengan menerbitkan buku terjemahan Fiqhul Zakat karangan Profesor Dr. Sheikh Yusof Al-Qaradhawi dalam usaha menjayakan pengurusan zakat model Malaysia.

Ia merupakan usaha berterusan ke arah menjadikan PPZ-MAIWP sebagai satu institusi pengurusan zakat yang terulung dan mantap dari aspek perkhidmatan zakat secara praktikal seterusnya menggalakkan perkembangan ilmu zakat.

Satu pertemuan diadakan bersama Dr. Sheikh Yusof Al-Qaradhawi di sini semalam untuk memohon keizinan rasmi bagi menerbitkan terjemahan karya agung ulama terkemuka itu.

PPZ-MAIWP diwakili Ketua Pegawai Eksekutifnya, Ahmad Shukri Yusoff dan beliau diiringi Pengurus Unit Syariah PPZ-MAIWP, Ahmad Husni Abd Rahman.

Di dalam pertemuan itu, mereka sempat membincangkan hal-hal berkaitan zakat dan bertukar buah fikiran bagi memperkasakan pengurusan institusi zakat di Malaysia.

Dr. Sheikh Yusof Al-Qaradhawi menasihatkan umat Islam supaya sentiasa menambah baik taraf kehidupan dengan ilmu pengetahuan dan berusaha menegakkan syariat ALLAH SWT serta menghayati Sunnah Rasulullah SAW dalam kehidupan seharian.

Diharapkan dengan usaha penterjemahan yang dilakukan itu akan memberikan manfaat dan dapat menjadi panduan kepada para pencinta ilmu khususnya para pengamal zakat bagi menambah koleksi perbendaharaan ilmiah dalam mendalami ilmu zakat serta pengurusannya. — SINAR HARIAN


LELAKI DIPENJARA LIMA BULAN LINDUNG LONG TIGER

SUNGAI PETANI: Seorang lelaki dijatuhi hukuman penjara lima bulan oleh Mahkamah Majistret Sungai Petani hari ini selepas mengaku bersalah kerana melindungi ‘Long Tiger’ di rumahnya bulan lalu.

Tertuduh, Rusli Mat, 47, yang bekerja sendiri membuat pengakuan itu selepas pertuduhan dibacakan terhadapnya di hadapan Majistret Nurul Ainna Ahmad.

Mengikut pertuduhan, Rusli didakwa melindungi Abdul Hamim Abd Hamid atau dikenali ‘Long Tiger di sebuah rumah bernombor 854A Kebun Tebu, Jalan Kuala Ketil pada jam 3.15 petang, 28 Disember lalu.

Berikutan itu, dia didakwa mengikut Seksyen 216 Kanun Keseksaan kerana melindungi pesalah yang lari daripada jagaan atau yang diperintah supaya ditangkap.

Jika sabit kesalahan tertuduh boleh dihukum penjara sehingga tiga tahun dan juga denda.

Kes dikendalikan Timbalan Pendakwa Raya, Khairul Azreem Mamat dan Zulfadzly Hassan, manakala tertuduh diwakili peguam Yayasan Bantuan Guaman Kebangsaan (YBGK), Ruzanna Abdul Rahim.

Ruzanna memohon mahkamah meringankan hukuman kerana ini adalah kesalahan pertama tertuduh selain dia tidak mempunyai rekod jenayah.

Nurul Ainna kemudian menetapkan hukuman lima bulan penjara kepada tertuduh.

Pada 28 Disember tahun lalu, ‘Long Tiger’ yang melarikan diri dari lokap Mahkamah Tangkak Johor berjaya ditahan semula sepasukan polis Bukit Aman dan Jabatan Siasatan Jenayah Ibu Pejabat Kontinjen (IPK) Johor di rumah Rusli.

Ketika serbuan itu, penghuninya enggan membuka pintu dan ’Long Tiger’ dikesan cuba melarikan diri dengan memanjat bumbung rumah berkenaan namun terjatuh. – AlHijrah Online


COVID-19: DUA RAKYAT MALAYSIA POSITIF DAN SEDANG DIRAWAT DI JEPUN

KUALA LUMPUR: Dua rakyat Malaysia di atas kapal Diamond Princess, yang berlabuh dan sedang dikuarantin di Pelabuhan Yokohama, Jepun, disahkan positif COVID-19 dan sedang dirawat di negara tersebut.

Ketua Pengarah Kesihatan Datuk Dr Noor Hisham Abdullah menerusi catatan di Facebook rasmi miliknya  hari ini berkata, selain itu terdapat dua lagi rakyat Malaysia yang masih menunggu keputusan ujian COVID-19.

“Kapal persiaran Diamond Princess yang sedang dikuarantin, mencatatkan kes kluster terbesar di luar China dengan lebih 400 orang yang diuji disahkan positif.

“Terdapat dua rakyat Malaysia yang disahkan positif COVID-19 dan dua lagi masih menunggu keputusan ujian COVID-19 di atas kapal tersebut. Kedua-dua mereka yang positif sedang dirawat di Jepun,” menurut catatan itu.

Semalam, media melaporkan sebanyak 455 penumpang kapal itu disahkan positif COVID-19 sehingga kini. — BERNAMA


POLIS KESAN INDIVIDU TULARKAN VIDEO DISYAKI TERLIBAT RASUAH

KUALA LUMPUR: Polis sedang mengesan individu bagi membantu siasatan berkenaan satu klip video tular di aplikasi TikTok yang membabitkan sebuah kereta peronda polis (MPV) disyaki mengambil suapan berhampiran sebuah stesen minyak.

Ketua Polis Daerah Brickfields ACP Amihizam Abdul Shukor berkata siasatan awal mendapati kejadian itu mungkin berlaku di Stesen Minyak Shell Lebuhraya Kuala Lumpur-Seremban, menghala ke pusat bandar berhampiran pintu gerbang sempadan Kuala Lumpur-Selangor.

“Polis menyeru pemilik akaun TikTok mahupun orang ramai yang mempunyai sebarang maklumat berkaitan tarikh dan masa kejadian serta nombor pendaftaran kereta peronda polis berkenaan untuk tampil ke hadapan,” katanya dalam kenyataan hari ini.

Semalam tular satu klip video pendek berdurasi 31 saat dimuat naik oleh pemilik akaun TikTok, stickerpro_my menunjukkan sebuah MPV polis disyaki telah mengambil suapan berhampiran stesen minyak Shell.

Orang ramai yang mempunyai sebarang maklumat boleh menyalurkannya ke Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau mana-mana balai polis yang berdekatan.–AlHijrah Online


DA’I SYED BEBAS DUA TUDUHAN JENAYAH SEKSUAL

PETALING JAYA: Mahkamah Sesyen di sini hari ini melepas dan membebaskan pendakwah selebriti, Da’i Syed atau nama sebenarnya Syed Shah Iqmal Syed Mohammad Shaiful daripada dua pertuduhan melakukan persetubuhan di luar tabii dan mencabul seorang penuntut sebuah kolej swasta.

Hakim Jamaludin Mat memutuskan demikian selepas membenarkan permohonan pihak pembelaan untuk melepas dan membebaskan Syed Shah Iqmal, 27, daripada kedua-dua pertuduhan itu.

“Saya bersetuju dengan hujahan peguam supaya kes ini dilepas dan dibebaskan. Oleh itu, tertuduh dilepas dan dibebaskan mengikut Seksyen 254 (3) Kanun Tatacara Jenayah bagi kedua-dua kes dan wang jaminan (RM25,000) dikembalikan,” katanya.

Pada 10 Dis 2020, Syed Shah Iqmal mengaku tidak bersalah atas pertuduhan melakukan persetubuhan di luar tabii terhadap wanita berumur 22 tahun (ketika itu) dan menggunakan kekerasan jenayah terhadap mangsa sama dengan maksud untuk mencabul kehormatannya di rumah sewa tertuduh di Damansara Perdana di sini, antara 3 hingga 4 pagi, 17 Okt 2020.

Dia didakwa mengikut Seksyen 377B Kanun Keseksaan yang memperuntukkan hukuman penjara maksimum 20 tahun serta sebatan jika sabit kesalahan.

Bagi kes menggunakan kekerasan jenayah, pertuduhan mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada hukuman itu, jika sabit kesalahan. – AlHijrah Online


JENAZAH PEMANDU E-HAILING, SHARIPUDIN SELAMAT DIKEBUMIKAN

SEPANG: Jenazah pemandu e-hailing, Allahyarham Sharipudin Shaari, 51, antara mangsa dalam nahas pesawat ringan di Persiaran Elmina, Shah Alam, Khamis lalu, selamat dikebumikan di Tanah Perkuburan Masjid Jamek Sultan Hisamudin, Salak Tinggi, kira-kira jam 12.50 tengah hari tadi.

Terdahulu, kesemua jenazah mangsa nahas telah dibawa ke Masjid Jamek Ar-Rahimiah, Klang untuk diuruskan oleh Jabatan Agama Islam Selangor dan melaksanakan solat jenazah sebelum dibawa pulang ke lokasi pengebumian masing-masing.

Jenazah Allahyarham Sharipudin tiba di Masjid Sultan Hisamuddin, Bandar Baru Salak Tinggi (BBST) kira-kira jam 12.17 tengah hari tadi untuk disolatkan sekali lagi.

Kesemua sembilan jenazah nahas pesawat Beechcraft Model 390 diserahkan kepada waris dan ahli keluarga bermula pukul 9 pagi hari ini.

Semalam jenazah penunggang p-hailing, Allahyarham Muhamad Hafiz Muhamad Saleh, 32, selamat dikebumikan di Tanah Perkuburan Islam Masjid Al-Huda Kampung Jerung, Sungai Petani Kedah.–AlHijrah Online

MENYUSUL LANJUT


PEMBANTU RUMAH DIPENJARA DUA TAHUN SEBABKAN KEMATIAN BAYI

SHAH ALAM: Seorang pembantu rumah warga Indonesia yang sebelum ini menghadapi pertuduhan membunuh bayinya yang baru dilahirkan, hari ini dihukum penjara dua tahun oleh Mahkamah Tinggi atas kesalahan dengan cuai menyebabkan kematian anaknya itu.

Memetik laporan BERNAMA, Hakim Datuk Mohd Yazid Mustafa menjatuhkan hukuman itu terhadap Welmince Alunat, 40, selepas wanita itu mengaku bersalah atas perbuatan itu.

Keputusan itu dibuat selepas beliau meminda pertuduhan membunuh di bawah Seksyen 302 Kanun Keseksaan (KK) yang memperuntukkan hukuman mati kepada Seksyen 304(A) yang membawa hukuman penjara sehingga dua tahun atau denda atau kedua-duanya.

Hakim itu berkata, setelah mengambil kira semua fakta, mahkamah mengemukakan pertuduhan pindaan di bawah Seksyen 304(A), selepas mendapati tertuduh tidak sewajarnya dituduh di bawah Seksyen 302.

Hakim Mohd Yazid dalam keputusan di akhir kes pendakwaan berkata, kematian bayinya berpunca daripada kegopohan dan kecuaian tertuduh.

“Kalau tertuduh tidak meletakkan bayinya ke dalam baldi, bayi itu tidak akan mati. Tertuduh ada hubungan sulit dengan seorang lelaki warga Bangladesh dan kerana takut (terbongkar), maka kejadian itu dilakukan secara gopoh-gapah.

“Apa yang dilakukan adalah kerana takut, memandangkan tertuduh masih mempunyai suami dan empat orang anak di Indonesia. Kenapa merampas hak bayi itu untuk hidup?, katanya.

Beliau memerintahkan tertuduh menjalani hukuman penjara dua tahun itu bermula pada 22 Ogos 2019 iaitu tarikh tertuduh ditangkap. Tertuduh yang ditahan reman pada tarikh itu dibebaskan hari ini.

Wanita itu didakwa melakukan perbuatan tersebut di dalam bilik mencuci dan menjemur baju di rumah majikannya di Taman Cempaka, Ampang pada 7 pagi, 22 Ogos 2019.

Sebelum ini mahkamah mendengar keterangan saksi pendakwaan dan hari ini ditetapkan untuk keputusan di akhir kes pendakwaan.

Pendakwaan dikendalikan Timbalan Pendakwa Raya Wan Ariff Muzammil Wan Mohamed manakala tertuduh diwakili peguam S.Selvi, Lim Wei Qi dan Ho Zhi Qian. –AlHijrah Online


Hamas, Fatah kembali bertelagah

RAMALLAH, 14 Januari – Perpecahan
selama sedekad di Palestin dijangka semakin meruncing dalam tempoh beberapa
bulan akan datang selepas Presiden Mahmoud Abbas dilaporkan bersedia untuk
mengambil beberapa langkah ke atas Gaza untuk memberi tekanan kepada Hamas.

Memetik laporan Sinar Online
menyebutkan pegawai kanan rapat dengan Abbas memaklumkan pemimpin Fatah
tersebut sedang membuat rancangan untuk menghukum Hamas yang menandakan
perjanjian perdamaian antara kedua-dua belah pihak itu semakin runtuh. Keputusan
yang sangat penting terhadap Hamas sedang dibincangkan.

“Mereka yang mahu mengawal Gaza mesti bertanggungjawab untuk mentadbirnya,” ujarnya yang menjelaskan Pihak Berkuasa Palestin (PA) telah memperuntukkan kira-kira AS$100 juta (RM409 juta) sebulan merangkumi subsidi elektrik yang dijangka akan dipotong di bawah langkah itu.

Minggu lalu, PA mengumumkan ia akan memanggil pulang kakitangan mereka dari lintasan Rafah bersempadan dengan Mesir. Pengumuman itu dibuat selepas Abbas bertindak menyekat pemindahan cukai dan bekalan bahan api ke Gaza selama beberapa tahun sebagai sebahagian daripada kempen untuk memberi tekanan kepada Hamas yang menguasai wilayah tersebut.

Presiden Pertubuhan Pembebasan Palestin (PLO) itu juga berikrar untuk membubarkan Parlimen Palestin dikuasai Hamas yang tidak pernah bersidang sejak perpecahan pada 2007. Langkah itu telah mencetuskan kebimbangan terhadap nasib dua juta penduduk Gaza yang kini hidup di bawah kepungan Israel dan Mesir selain berdepan masalah kekurangan bekalan elektrik.

Sementara itu, pegawai kanan Hamas, Bassem Naim berkata, “Fatah pernah membuat ancaman sama sebelum ini. Sebarang rancangan untuk mengenakan sekatan termasuk menutup sempadan dan memotong gaji yang bertujuan untuk memeras ugut penduduk bagi mencetuskan pemberontakan ke atas Hamas telah gagal,” katanya.

Usaha perdamaian antara Hamas dan Fatah sudah beberapa gagal, namun Mesir mendakwa rundingan pada akhir 2017 membuahkan hasil selepas kedua-dua pihak bertelagah itu bersetuju berkongsi kuasa.


PM ANWAR SIFATKAN LAWATAN KE UAE BERJAYA

ABU DHABI: Perdana Menteri Datuk Seri Anwar Ibrahim menyifatkan lawatan beliau ke Emiriah Arab Bersatu (UAE) sebagai membuahkan hasil yang baik dengan berjaya menarik komitmen pelaburan berjumlah RM40.6 bilion (US$8.6 billion) .

Beliau berkata kini terpulang kepada pimpinan kerajaan serta kementerian dan agensi terbabit untuk menjadikannya realiti yang pada akhirnya akan menguntungkan negara dan rakyat.

Katanya pelaburan terbesar adalah melalui pemeteraian dua Memorandum Persefahaman (MoU) iaitu di antara Lembaga Pembangunan Pelaburan Malaysia (MIDA) dan Majlis Pelaburan Antarabangsa UAE (UAEIIC) berhubung kerjasama bagi menggalakkan pelaburan serta MIDA dan dan Abu Dhabi Future Energy Company PJSC-Masdar berhubung projek-projek tenaga boleh diperbaharui di Malaysia dengan kapasiti sehingga 10 gigawatt bernilai US$8 bilion.

“Saya juga mahu memberi penekanan kepada bidang Kecerdasan Buatan (AI) kerana UAE telah mencapai kemajuan yang menakjubkan dalam bidang ini. Masdar City dibangunkan secara canggih, moden dan memenuhi keperluan hijau dan kewujudan universiti bertaraf dunia, Mohamed bin Zayed University of Artifical Intellegence (MBZUAI), yang pertama mengkhususkan bidang AI.

“Mereka (MBZUAI) memberi laluan untuk bekerjasama dengan Malaysia dan universiti-universiti tempatan serta pelajar-pelajar Malaysia untuk belajar di sana bagi program siswazah,” katanya kepada media Malaysia di akhir lawatan kerja dua hari beliau ke UAE di sini hari ini.

Anwar berkata sepanjang lawatan kerja itu, beliau berkesempatan bertemu dengan ramai tokoh-tokoh penting di UAE yang mewakili sektor ekonomi, perdagangan dan pelaburan termasuk Presiden UAE Sheikh Mohamed bin Zayed Al Nahyan dan beberapa menteri kanan.

Perdana Menteri turut bertemu dengan  pemegang taruh dana kekayaan berdaulat UAE, Pihak Berkuasa Pelaburan Abu Dhabi (ADIA) dan syarikat-syarikat perniagaan terbesar di UAE seperti Mubadala, Lulu Group International, Aldar dan ILC.

Selain Masdar, komitmen pelaburan lain adalah dalam sektor logistik yang bernilai US$450 juta dan sektor aeroangkasa bernilai US$150 juta.

Perdana Menteri juga turut berinteraksi dengan 35 pemain industri utama UAE semasa sesi Meja Bulat bertajuk “Roundtable Meeting with the Captains of Industry in the UAE”, selain pertemuan dengan Syarikat G42 yang mempunyai kepakaran dalam bidang AI.

Mengulas pertemuan dengan Presiden UAE, Anwar berkata pertemuan di antara mereka berlangsung lebih lama dari yang dirancang iaitu kira-kira satu jam.

“Pada pertemuan itu memang saya menekankan isu-isu ekonomi, perdagangan dan pelaburan. Sebagai sesama negara Islam, kita membincangkan soal diplomatik dan isu-isu serantau dunia Arab dan Asia,” katanya. — AlHijrah Online


COVID-19: ZULKIFLI MOHON PESERTA HIMPUNAN TABLIGH JALANI PEMERIKSAAN KESIHATAN

KUALA LUMPUR: Menteri di Jabatan Perdana Menteri, Senator Datuk Dr Zulkifli Mohamad Al-Bakri hari ini memohon peserta yang hadir perhimpunan tabligh di Masjid Jamek Sri Petaling baru-baru ini supaya menjalani pemeriksaan kesihatan di hospital atau klinik berdekatan.

Zulkifli berkata perkara itu turut ditekankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah ketika beliau menghadap Seri Paduka sebelum solat Jumaat hari ini, yang meminta semua pihak memberi kerjasama penuh dalam usaha kerajaan membendung penularan wabak COVID-19.

“Justeru, pergilah ke hospital atau klinik kesihatan berdekatan untuk menjalani pemeriksaan.

“Semoga wabak COVID-19 berarak pergi dan sinar kegembiraan dengan nikmat kesihatan singgah berlabuh ke bumi Malaysia,” katanya dalam catatan dimuatkan di Facebook beliau hari ini.

Zulkifli berkata beliau percaya semua peserta perhimpunan tabligh itu sentiasa memikirkan nasib ummah.

Ketika ini, petugas Kementerian Kesihatan giat menjalankan pemeriksaan kesihatan di masjid itu yang kini ditutup sementara bagi kerja-kerja disinfeksi.

Jemaah tabligh terbabit menjadi tumpuan ramai susulan laporan ada dalam kalangan peserta yang hadir di acara itu disahkan dijangkiti COVID-19. — AlHijrah Online


119 TEMPAT TEDUH MOTOSIKAL DIBINA DI LEBUH RAYA SELURUH NEGARA

PETALING JAYA: Sebanyak 119 tempat berteduh di lebuh raya seluruh negara akan dibina di bawah Inisiatif Bitara MADANI sebagai usaha memudahkan penunggang motosikal berteduh terutama ketika hujan, kata Menteri Kerja Raya Datuk Seri Alexander Nanta Linggi.

Beliau berkata pembinaan kemudahan itu merupakan kerjasama antara Kementerian Kerja Raya (KKR) dengan Lembaga Lebuh Raya (LLM) dan melibatkan 33 syarikat konsesi lebuh raya.

Menurut Nanta 40 daripada 119 tempat berteduh baharu itu dijangka siap tahun ini manakala selebihnya tahun depan dan ia adalah tambahan daripada 353 tempat berteduh sedia ada.

“Ini penting kerana kerap berlaku kemalangan membabitkan pengguna motosikal khususnya semasa hujan dan mereka selama ini hanya berteduh di lorong kecemasan dan ini amat berbahaya,” katanya pada sidang media selepas melawat tempat berteduh pengguna motosikal di persimpangan Plaza Tol Kota Damansara, Lebuhraya Lembah Klang Baharu (NKVE) di sini hari ini.

Nanta berharap kerjasama KKR dengan LLM dan pihak syarikat lebuh raya berkaitan diteruskan dengan lebih lagi inisiatif baharu pada masa akan datang.

“Kita teruskan bukan sekadar untuk menyediakan kemudahan sebegini malah kita sentiasa mencari idea di mana kita boleh menyediakan kemudahan lain untuk keselesaan dan keselamatan pengguna motosikal lebuh raya.

“Ini kerana pengguna motosikal merupakan kumpulan paling vulnerable (berisiko tinggi mengalami kemalangan),” katanya.

Dalam pada itu, Nanta mengingatkan penunggang motosikal supaya berhati-hati semasa menggunakan lorong kecemasan kerana ia bukan laluan eksklusif untuk mereka, sebaliknya digunakan kenderaan lain yang berhenti atas faktor kecemasan.

“Oleh itu, berhati-hatilah terhadap sebarang halangan di lorong kecemasan, beri tumpuan dalam setiap perjalanan dan berehat di tempat berteduh yang telah disediakan sekiranya perlu,” katanya.–AlHijrah Online


ULAR SAWA GERGASI DI ELMINA, SHAH ALAM

KUALA LUMPUR: Seekor ular sawa bersaiz gergasi didakwa ditemui di kawasan Elmina, Shah Alam.

Terdahulu, tular sebuah video memaparkan haiwan liar itu sedang menjalar di kawasan berbukit yang sempat dirakam penduduk setempat.

Video tersebut dikongsikan di laman Twitter menerusi akaun @yayaazmi.

“Ular sawa/anaconda jumpa dekat area Elmina. Recorded by one of the residents (Dirakam oleh salah seorang penduduk) dan posted (dikongsikan) dalam group community Denai Alam.

“Seram weh besar macam ini, bukan setakat orang ni, lembu kambing pun dia telan ni,” demikian kapsyen pada ciapan tersebut.

Setakat ini, tiada lagi kenyataan dari pihak keselamatan berhubung kewujudan haiwan liar itu.—AlHijrah Online


DUA MAYAT LELAKI TERAPUNG DI PERAIRAN PULAU INDAH

SHAH ALAM: Dua mayat lelaki tanpa identiti ditemukan terapung di sekitar perairan Jeti Marina, Pulau Indah petang semalam.

Pengarah Agensi Penguatkuasaan Maritim Malaysia (APMM) Negeri Selangor Kepten Maritim V. Siva Kumar berkata Pusat Operasi APMM Negeri Selangor telah menerima maklumat berkaitan penemuan itu daripada komuniti nelayan pada 4.26 petang dan bot PERKASA 36 yang sedang dalam operasi, diarahkan ke lokasi untuk mengesan dan melaksanakan tindakan selanjutnya.

“Lebih kurang pada 4.45 petang, PERKASA 36 tiba di lokasi dan telah menemukan dua mayat itu, satu daripadanya lengkap berpakaian, manakala satu mayat lagi hanya berseluar panjang,” katanya dalam kenyataan hari ini.

Beliau berkata kedua-dua mayat itu kemudian dibawa ke Jeti Marina untuk diserahkan kepada Polis Diraja Malaysia bagi siasatan lanjut.

Katanya orang ramai yang mempunyai maklumat atau kehilangan ahli keluarga boleh menghubungi APMM Negeri Selangor di talian 03-21760627 dan sebarang maklumat berkaitan jenayah mahupun kecemasan di laut boleh terus menghubungi Pusat Operasi APMM Negeri Selangor atau MERS 999.–AlHijrah Online


23 TERBUNUH BANTAHAN DI IRAQ

BAGHDAD : Seramai 23 penunjuk perasaan dan anggota keselamatan terbunuh serta lebih 1,077 cedera dalam demonstrasi di Baghdad dan wilayah selatan Iraq dari 3 hingga 7 November lalu, demikian menurut laporan Suruhanjaya Tinggi Hak Asasi Manusia Iraq.

Agensi berita Xinhua melaporkan suruhanjaya itu menyatakan pasukan keselamatan menggunakan peluru hidup, gas pemedih mata dan bom bunyi secara berterusan bagi menyuraikan penunjuk perasaan di wilayah yang dipantaunya.

Suruhanjaya juga menggesa pasukan keselamatan untuk mengambil langkah lebih berperikemanusiaan dalam menangani penunjuk perasaan.

Ulama syiah terkemuka di Iraq, Ali al-Sistani berkata pada Jumaat, bahawa kerajaan Iraq mempunyai peluang yang unik dalam menangani kehendak penunjuk perasaan, sambil memberi amaran pihak tertentu di dalam dan luar negara mengeksploitasi demonstrasi itu untuk mencapai matlamat mereka.

Ulama terbabit juga mendesak pasukan keselamatan mengelakkan keganasan, terutamanya keganasan berlebihan ketika menangani penunjuk perasaan aman.

Menurut agensi itu, sejak 25 Oktober, demonstrasi telah berlangsung di Baghdad dan bandar-bandar lain di tengah dan selatan Iraq bagi menuntut reformasi secara menyeluruh, memerangi rasuah, meningkatkan perkhidmatan awam dan peluang pekerjaan.

Awal Oktober lalu, protes meletus di seluruh Iraq atas faktor sama. — Terjemahan AlHijrah Online


TMJ SUMBANG 100 KERUSI RODA KEPADA PPV JOHOR

JOHOR BAHRU: Tunku Mahkota Johor (TMJ), Tunku Ismail Sultan Ibrahim berkenan menyumbang 100 buah kerusi roda untuk diagihkan kepada 46 Pusat Pemberian Vaksin (PPV) di Johor.

Menurut Pengerusi Jawatankuasa Pelancongan, Belia dan Sukan Negeri, Datuk Onn Hafiz Ghazi, daripada jumlah tersebut, sebanyak 10 unit dikhususkan untuk PPV di Pusat Konvensyen Antarabangsa Persada Johor.

“Kerusi-kerusi roda ini adalah untuk kegunaan warga emas dan mereka yang keuzuran. Semoga bantuan ini dapat memberi manfaat kepada warga Johor secara keseluruhan,” katanya.

Dalam masa yang sama, seramai 1,000 sukarelawan ‘Southern Volunteers’ akan membantu kelancaran proses pemberian vaksin di semua PPV di negeri ini yang bermula minggu depan.

“Sukarelawan di Persada Johor itu akan dibantu oleh Jabatan Belia dan Sukan melalui Program Malaysia Vaccine Support Volunteers (MyVAC) dan setakat ini, seramai 460 sukarelawan sudah digerakkan ke 21 PPV untuk memberi bantuan,” katanya.

Onn Hafiz turut menasihatkan bakal penerima vaksin untuk hadir setengah jam awal dari waktu janji temu dijadualkan bagi mengelakkan kesesakan di PPV.—AlHijrah Online


MAYAT WANITA DITEMUKAN TERAPUNG DI MUARA SUNGAI

GEORGE TOWN: Mayat seorang wanita berusia lingkungan 60-an ditemukan terapung di muara sungai berhampiran Medan Pantai Jerejak, Bayan Lepas dekat sini semalam.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Pulau Pinang berkata pihaknya menerima panggilan kecemasan berkaitan penemuan mayat dalam keadaan lengkap berpakaian itu pada 11.45 pagi.

“Pihak bomba dimaklumkan mayat itu ditemukan oleh nelayan di kawasan tersebut sebelum melaporkan kepada pihak berkuasa.

“Anggota bomba mengangkat mayat itu dan seterusnya diserahkan kepada polis untuk tindakan selanjutnya,” katanya dalam kenyataan.

Menurut jurucakap itu, operasi berkenaan tamat sepenuhnya pada 12.33 tengah hari.–AlHijrah Online


TENTERA YAMAN LANCAR SERANGAN KE ATAS HOUTHI DI SAADA

SANAA: Tentera Yaman berkata mereka melancarkan serangan terhadap pemberontak Houthi di utara wilayah Saada semalam dan menawan beberapa lokasi tanah tinggi strategik, demikian laporan Xinhuanet.

Serangan bermula di daerah Baqim pada Jumaat, disokong pesawat tempur Arab Saudi, menurut tentera dalam satu kenyataan rasmi.

Berdozen-dozen tentera pemberontak terbunuh dan yang lain cedera dalam operasi ketenteraan itu, kata tentera tanpa memberitahu angka sebenar.

Tiada sebarang kenyataan dikeluarkan kumpulan Houthi.

Saada, sempadan Arab Saudi merupakan kubu utama bagi kumpulan Houthi.

Houthi menyerang kota Sana’a dan menakluk utara bandar pada hujung 2014, memaksa kerajaan Presiden Abd-Rabbu Mansour Hadi hidup dalam buangan.

Pakatan diketuai Arab Saudi bertindak campur tangan dalam konflik Yaman pada Mac 2015 untuk menyokong kerajaan pimpinan Hadi.

Duta Khas PBB, Martin Griffiths kini cuba untuk menyelamatkan perjanjian damai dicapai di Stockholm pada 2018 antara kerajaaan sah Yaman dan kumpulan Houthi. — Terjemahan AlHijrah Online


DUA BERADIK RENTUNG DALAM KEBAKARAN

KOTA KINABALU: Dua beradik ditemukan rentung selepas dipercayai terperangkap dalam kebakaran membabitkan enam buah rumah di Kampung Pulutan, Manggatal, di sini, hari ini.

Dalam kejadian yang berlaku kira-kira jam 1 tengah hari, mangsa Jayraiyen Jabri, berusia 5 tahun, dan abangnya, Jackron, berusia 6 tahun, ditemui setelah pasukan Bomba dan Penyelamat memadamkan kebakaran.

Ketua Balai Bomba dan Penyelamat (BBP) Lintas, Agustavia Joe Guasi, pihaknya menerima panggilan berhubung kejadian pada 1.03 tengah hari kemudian menggerakkan anggota ke lokasi kejadian.

“Sebaik tiba di lokasi, operasi pemadaman dilakukan menggunakan satu aliran dan dua pancutan dengan sumber air jentera.

“Kebakaran membabitkan enam rumah jenis tidak kekal terbakar sepenuhnya,” katanya.

Menurut beliau, mayat dua kanak-kanak yang ditemukan rentung dibawa keluar dan diserahkan kepada pihak polis untuk tindakan lanjut.

Operasi pemadaman selesai sekitar 2.53 petang dan punca kejadian masih dalam siasatan. –AlHijrah Online


MAIPs PERLU DANA TAMBAHAN UNTUK PROJEK PUSAT HEMODIALISIS

KUALA PERLIS : Majlis Agama Islam dan Adat Istiadat Melayu Perlis (MAIPs) memerlukan sumbangan wang wakaf daripada orang ramai untuk mencukupkan perbelanjaan membina Bangunan Wakaf di kawasan Hospital Tuanku Fauziah (HTF) di sini.

Pegawai Eksekutifnya Mohd Nazim Mohd Noor berkata bangunan tersebut akan dijadikan Pusat Perkhidmatan Hemodialisis dibina dengan kos sebanyak RM6 juta bagaimanapun, sumbangan wakaf yang diterima setakat ini hanya RM1.4 juta.

“Sehubungan itu, MAIPs amat memerlukan sumbangan orang ramai untuk mencukupkan kos pembinaan tersebut sedangkan projek dijangka siap pada Januari 2020,” katanya semasa menyampaikan ceramah ‘Bersama MAIPs: Menjunjung Syiar, Memaju Ummah’ di sini malam tadi.

Katanya, sehingga 3 Nov lepas, kerja-kerja pembinaan bangunan berkenaan telah mencapai 91 peratus siap bagi membolehkan ia disiapkan mengikut jadual awal tahun hadapan.

Pusat Hemodialisis itu kelak akan memberi rawatan kepada para pesakit buah pinggang dengan mengutamakan mereka yang berada dalam kategori kurang mampu.

Sebarang sumbangan boleh dibuat dengan memasukkan wang ke dalam akaun Bank Islam Malaysia Berhad MAIPs pada nombor akaun 09010010063983. — BERNAMA


Perhimpunan Hari Wanita Sedunia tiada permit

KUALA LUMPUR – Pihak berkuasa tidak pernah mengeluarkan permit kepada penganjuran perhimpunan menuntut hak wanita bersempena Hari Wanita Sedunia berhampiran pusat beli-belah di ibu kota Sabtu lepas.

Menteri Dalam Negeri, Tan Sri Muhyiddin Yassin berkata kerajaan malah menolak keras sebarang tindakan oleh pihak yang menganjurkan himpunan tanpa permit dan melanggar Akta Himpunan Aman 2012.

Justeru itu beliau menyerahkan perkara ini kepada pihak polis kerana tindakan mereka ini telah melanggar undang-undang.

Sementara itu, Muhyiddin berkata kerajaan sentiasa memantau sebarang penganjuran perhimpunan yang diadakan di negara ini.

“Kita  mempunyai undang-undang dan kita akan bertindak serta bertegas dalam apa pun soalnya, setiap warga Malaysia tidak terkecuali daripada  peraturan undang-undang, ini sistem demokrasi, dan kita ada undang-undang jadi mereka harus mematuhinya,” katanya ketika ditemui pemberita di lobi Parlimen di sini hari ini.

Media melaporkan lebih 1,000 orang dikatakan menyertai perhimpunan  haram itu yang didakwa disertai penyokong golongan lesbian, gay,  biseksual dan transgender (LGBT) yang menuntut penghapusan diskriminasi  gender, menghentikan keganasan terhadap wanita dan kesaksamaan gender.


EMPAT KES BAHARU COVID-19 DILAPORKAN HARI INI

KUALA LUMPUR: Kementerian Kesihatan Malaysia (KKM) hari ini mengesahkan empat lagi kes positif jangkitan COVID-19 di negara ini, menjadikan jumlah keseluruhan 29 kes setakat ini.

Ketua Pengarah Kesihatan, Datuk Dr Noor Hisham Abdullah berkata kes ke-26 merupakan seorang lelaki berusia 52 tahun dan mempunyai sejarah perjalanan ke Shanghai, China, sekitar pertengahan Januari lalu.

Katanya, lelaki itu mengalami gejala demam dan sakit tekak pada 27 Feb lalu dan telah mendapatkan rawatan sebagai pesakit luar dari sebuah hospital swasta pada hari sama.

“Ujian saringan pengesanan COVID-19 telah dijalankan dan disahkan positif semalam dan telah dimasukkan ke wad isolasi Hospital Sungai Buloh untuk rawatan manakala siasatan punca jangkitan dan pengesanan kontak rapat sedang giat dijalankan,” katanya. dalam satu kenyataan, di sini.

Beliau berkata kes ke-27 pula merupakan seorang jururawat pelatih wanita berusia 20 tahun dan beliau menjalani latihan sangkutan jangka pendek di hospital swasta yang merawat kes ke-24.

“Semasa aktiviti pengesanan kontak rapat dijalankan oleh Pejabat Kesihatan Daerah, beliau telah dikenal pasti sebagai salah seorang dari kontak rapat kes berkenaan.

“Pada 21 dan 22 Feb lalu, beliau telah mengendalikan kes terbabit tanpa memakai sebarang peralatan perlindungan diri (PPE) dan pada 27 Feb beliau mengalami gejala batuk dan disahkan positif COVID-19 semalam. Beliau telah dimasukkan ke wad isolasi Hospital Kuala Lumpur untuk rawatan,” katanya.

Menurutnya, kes ke-28 merupakan seorang lelaki berusia 45 dan merupakan rakan sekerja kepada kes ke-25.

“Beliau bersama-sama dengan kes ke-25 dan seorang lagi rakan sekerja mempunyai sejarah perjalanan ke Milan, Itali, dari 15 hingga 21 Feb. Semasa aktiviti pengesanan kontak rapat dijalankan, beliau telah dikesan dan didapati mempunyai gejala sejak 26 Feb dan ujian COVID-19 disahkan positif pada 29 Feb lalu.

“Beliau telah dimasukkan ke wad isolasi Hospital Sungai Buloh untuk rawatan dan pemantauan selanjutnya,” katanya.

Dr Nor Hisham berkata kes ke-29 melibatkan wanita berusia 35 tahun yang telah dimasukkan ke sebuah hospital swasta pada 21 Feb.

“Beliau telah ditempatkan di bilik berdua dengan kes ke-24, yang pada ketika itu belum diketahui dijangkiti COVID-19. Pada 25 Feb, beliau dibenarkan pulang ke rumah dan pada 27 Feb, beliau mula rasa tidak sihat namun tidak mendapatkan rawatan.

“Beliau dikenal pasti sebagai kontak rapat kes ke-24 dan disahkan postif COVID-19 semalam dan kini di wad isolasi Hospital Sungai Buloh,” katanya.

Dengan empat kes ini, Dr Noor Hisham berkata jumlah kumulatif COVID-19 dalam negara adalah 29 orang, dengan 22 kes telah sembuh dan dibenarkan discaj manakala tujuh lagi masih menerima rawatan.

Dalam pada itu, satu mesyuarat pengurusan kes disyaki dan pesakit COVID-19 di hospital dan klinik swasta telah diadakan di peringkat kebangsaan hari ini.

Mesyuarat itu mempertingkatkan lagi kefahaman pengamal perubatan swasta kepada situasi COVID-19 terkini serta memastikan pihak pengamal swasta bersedia dengan kesiapsiagaan dan respons dalam menghadapi situasi COVID-19 yang di luar jangkaan, katanya.

Orang ramai yang ingin maklumat lanjut mengenai COVID-19 boleh menghubungi Infoline Pusat Kesiapsiagaan dan Tindak Cepat Krisis Negara (CPRC) di talian 03-8881 0200 / 03-8881 0600 / 03-8881 0700 atau e-mel ke cprc@moh.gov.my. — BERNAMA


PEMANDU DISERANG SAWAN REMPUH SEMBILAN KENDERAAN

MELAKA: Seorang wanita yang patah hidungnya merupakan antara enam yang cedera dalam nahas melibatkan 10 kenderaan dirempuh pemandu yang diserang sawan, ketika menunggu lampu isyarat di Jalan Tun Abdul Razak, Lebuh Ayer Keroh di sini malam tadi.

Ketua Jabatan Siasatan Penguatkuasaan Trafik (JSPT) negeri Superintendan Amran@Mohamad Zaki Omar berkata insiden pada 9.14 malam itu berlaku, ketika semua mangsa sedang menunggu di simpang empat lampu isyarat Taman Chiptaco berhadapan sebuah pasar raya.

Katanya siasatan awal mendapati ketika sedang menunggu lampu isyarat bertukar hijau, sebuah BMW dipandu lelaki berusia 38 tahun yang turut berhenti, tiba-tiba diserang sawan menyebabkan dia tertekan pedal minyak.

“Keadaan itu menyebabkan kenderaannya meluncur laju sebelum merempuh beberapa kenderaan lain yang sedang berhenti di hadapannya.

“Pemandu berkenaan kemudian sekali lagi diserang penyakit itu, menyebabkan berlaku rempuhan kedua,” katanya dihubungi di sini hari ini.

Akibat insiden tersebut sembilan kenderaan lain dirempuh serta menyebabkan enam mangsa, iaitu pemandu dan penumpang berusia antara 20 hingga 73 tahun cedera ringan, termasuk pemandu Perodua Kenari wanita berusia 20 tahun mengalami patah hidung.

“Kesemua mangsa menerima rawatan di Zon Hijau dan Zon Kuning Hospital Melaka dan kes disiasat di bawah Seksyen 43(1) Akta Pengangkutan Jalan 1987,” katanya. – AlHijrah Online


UMAT ISLAM FILIPINA DIGESA SOKONG DUTERTE

KUALA LUMPUR, 6 Ogos – Kedutaan Filipina menggesa warga Filipina beragama Islam yang berada Malaysia untuk menyokong kepimpinan Presiden Rodrigo R. Duterte, khususnya terhadap proses damai dan inisiatif pembangunan ekonomi untuk Mindanao.

Duta Besar Filipina di Malaysia J. Eduardo Malaya membuat gesaan itu pada majlis sambutan Aidilfitri dianjurkan kedutaan itu dan Union of Filipino Muslims in Malaysia, baru-baru ini. Tetamu kehormat pada majlis itu ialah Pengerusi Pertubuhan Berita Nasional Malaysia (Bernama) Datuk Seri Azman Ujang.

“Pentadbiran baharu di bawah pimpinan Presiden Rodrigo Duterte telah memberi keutamaan terhadap pembangunan Mindanao dan kebajikan orang Islam, peribumi suku Lumad dan penganut Kristian di sana.

“Sebagai anak jati Mindanao, beliau amat arif dengan keperluan di kawasan itu dan telah memberi perhatian terhadap semua sektor komuniti di Mindanao,” kata Malaya dalam ucapannya yang diedarkan kepada media menerusi kenyataan dan laman Facebook.

Menurut kenyataan itu, 10 anggota kerajaan Filipina (GPH) dan Pasukan Pelaksana Barisan Pembebasan Islam Moro (MILF) akan mengadakan pertemuan di Kuala Lumpur pada 13 dan 14 Ogos untuk memulakan usaha bagi pelaksanaan pelan damai Bangsamoro.

Delegasi GPH akan diketuai Setiausaha (Menteri) Jesus Dureza daripada Pejabat Penasihat Presiden bagi Proses Damai. Bagi Azman pula, beliau mengambil perhatian tentang hubungan kukuh antara Filipina dan Malaysia, dengan harapan hubungan akan bertambah kukuh lagi di bawah pentadbiran baharu itu.

“Saya berharap akan wujud lebih banyak peluang bagi kerjasama antara kedua-dua negara kita, lebih-lebih lagi Presiden Duterte adalah dari Mindanao, dan pastinya akan memberi perhatian terhadap kebimbangan di sana, termasuk kalangan warga Filipina beragama Islam,” katanya.

Pada majlis itu, barisan baharu pemimpin Union of Filipino Muslims in Malaysia mengangkat sumpah jawatan di hadapan Duta Malaya.

BERNAMA


MUSAADAH COVID19: MAIWP LULUS BANTUAN KHAS ASNAF RM12.1 JUTA, BANTU TUJUH HOSPITAL

KUALA LUMPUR: Susulan Perintah Kawalan Pergerakan mengekang COVID-19, Majlis Agama Islam Wilayah Persekutuan (MAIWP) hari ini meluluskan bantuan tambahan zakat khas RM12.1 juta bagi mengurangkan beban asnaf di wilayah tanggungjawabnya.

Bantuan itu akan membabitkan pemberian khas RM500 kepada 24,196 asnaf di Wilayah Persekutuan Kuala Lumpur, Labuan dan Putrajaya bermula awal April ini.

Pengerusi MAIWP, Datuk Seri Syed Hussien AlHabshee berkata, peruntukan khas itu selari dengan seruan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri menerusi #MusaadahCOVID19, agar kebajikan asnaf sentiasa dipelihara sepanjang Perintah Kawalan Pergerakan.

Beliau berkata, MAIWP sebelum ini juga mempercepatkan penyaluran Bantuan Zakat Kewangan Bulanan bagi Mac pada 19 hari bulan kepada jumlah penerima yang sama dengan perbelanjaan RM9.67 juta.

“Bantuan bulanan zakat pada kebiasaanya disalurkan pada setiap 25 hari bulan,” katanya dalam kenyataan di sini hari ini.

Syed Hussein berkata MAIWP turut meluluskan peruntukan RM3.27 juta yang akan disalurkan kepada tujuh hospital di Wilayah Persekutuan.

“Bantuan diberikan berbentuk peralatan pernafasan seperti BIPAP Machine (ICU) RM80,000 setiap satu, ventilator ICU RM150,000/unit, home ventilator RM90,000/unit dan peralatan lain bernilai antara RM5,000 dan RM20,000 setiap satu.

“MAIWP dari semasa ke semasa akan sentiasa melihat keperluan yang timbul bagi menyantuni semua pihak yang mengalami kesukaran semasa tempoh COVID-19 ini selari dengan misi #musaadahCOVID19 oleh Menteri di JPM (Hal Ehwal Agama),” katanya.

Beliau juga merakamkan penghargaan kepada pembayar zakat di Wilayah Persekutuan.

“Dengan zakat yang dibayar, asnaf di Wilayah Persekutuan dapat disantuni sebaik mungkin terutamanya ketika berhadapan situasi COVID-19 ini,” kata Pengerusi MAIWP itu.

Wabak COVID-19 yang menular dilebih 185 negara dan wilayah setakat ini mengorbankan tiga nyawa dan menjangkiti lebih 1,000 kes di Malaysia. — AlHijrah Online


LTTE: KEPUTUSAN IKAT JAMIN DUA ADUN, KETUA PEGAWAI PERBADANAN ESOK

MELAKA: Mahkamah Sesyen di sini, hari ini menetapkan esok untuk memutuskan sama ada dua Ahli Dewan Undangan Negeri (ADUN) dan seorang ketua pegawai perbadanan yang menghadapi pertuduhan memberi sokongan kepada kumpulan pengganas LTTE, November tahun lepas dibenarkan diikat jamin atau sebaliknya.

Hakim Elesabet Paya Wan membuat keputusan itu selepas mendengar hujahan daripada peguam Ramkarpal Singh yang mewakili ADUN Gadek, G. Saminathan, 34; ADUN Seremban Jaya, P. Gunasekaran, 60, dan ketua pegawai perbadanan, S. Chandru, 38, serta Timbalan Pendakwa Raya Mohd Izhanudin Alias dan Aliff Asraf Anuar Sharuddin.

Dalam prosiding hampir empat jam itu, Ramkarpal berhujah Mahkamah Sesyen mempunyai kuasa untuk mendengar permohonan ikat jamin dan ketiga-tiga anak guamnya wajar diberi jaminan berikutan pertuduhan yang dihadapi mereka bukan satu kesalahan serius dan berat serta bukan kes yang memperuntukkan hukuman yang tinggi seperti mana kes berat lain.

“Ketiga-tiga anak guam saya tidak akan melarikan diri dan akan memberikan kerjasama untuk hadir ke mahkamah selain rakyat memerlukan kehadiran dua wakil rakyat mereka iaitu Saminathan dan Gunasekaran bagi melaksanakan tugas sebagai ADUN di kawasan masing-masing, manakala Chandru perlu menjalankan tugas sebagai ketua pegawai sebuah perbadanan milik kerajaan negeri Melaka,” katanya.

Terdahulu, Mohd Izhanudin memohon mahkamah memindahkan kes itu ke Mahkamah Tinggi mengikut Seksyen 177A Kanun Tatacara Jenayah selain membantah permohonan ikat jamin itu kerana hujahan jaminan dan kes di bawah akta kesalahan kesalamatan perlu dibicarakan di Mahkamah Tinggi Kuala Lumpur.

Hakim Elesabet kemudian membenarkan pihak pembelaan mengemukakan permohonan jaminan terhadap ketiga-tiga tertuduh sebelum memerintahkan kes itu dipindahkan ke Mahkamah Tinggi Kuala Lumpur.

Pada 29 Okt lepas, Saminathan, Gunasekaran dan Chandru didakwa memberi sokongan kepada kumpulan pengganas LTTE dalam satu majlis di Dewan Kasturi Ayer Keroh, Jalan Utama, Taman Ayer Keroh Heights di sini pada 8.30 malam hingga 10.50 malam, 28 Nov 2018.

Saminathan turut didakwa dengan satu lagi pertuduhan memiliki item yang berunsur perbuatan keganasan atau berkaitan dengan kumpulan pengganas LTTE di dalam sebuah telefon bimbit jenama Samsung Galaxy S9+ warna biru gelap di Pejabat Exco Perpaduan Sumber Manusia dan Hal Ehwal Pengguna, Jabatan Ketua Menteri, Kompleks Seri Negeri di sini pada 10.25 pagi, 10 Okt lepas.

Selain ahli keluarga tertuduh prosiding hari ini turut dihadiri Penasihat DAP Lim Kit Siang, Timbalan Speaker Dewan Undangan Negeri (DUN), Datuk Dr Wong Fort Pin, Exco Perumahan, Kerajaan Tempatan, Alam Sekitar dan Teknologi Hijau Melaka, Datuk Tey Kok Kiew dan ADUN Klebang Gue Teck.

Pada 29 Nov lepas, Hakim Mahkamah Tinggi Kuala Lumpur, Mohd Nazlan Mohd Ghazali memutuskan Saminathan dibenar mengemukakan permohonan untuk diikat jamin memandangkan Seksyen 13 Akta Kesalahan Keselamatan (Langkah-Langkah Khas) 2012 (SOSMA) adalah tidak berpelembagaan.

Pada 1 Nov lepas, Hakim Mahkamah Sesyen Kuala Lumpur Rozina Ayob memutuskan bahawa terdapat merit dalam permohonan pembelaan mengikut Seksyen 13(2) SOSMA bagi merujuk isu perlembagaan berhubung jaminan ke Mahkamah Tinggi.

Mahkamah itu membenarkan permohonan Saminathan dan 11 lelaki untuk merujuk isu perlembagaan berhubung jaminan ke Mahkamah Tinggi.

Selain tiga tertuduh itu, mereka yang lain ialah pemandu teksi V. Balamurugan, 37; penghantar surat S. Teeran, 38; peniaga besi buruk A. Kalaimughilan, 28; juruteknik S. Arivainthan, 27; penjaga stor S.Thanagaraj, 26; pengawal keselamatan M. Pumugan, 29; seorang guru sekolah menengah kebangsaan di Telok Panglima Garang, Selangor, Sundram Renggan @ Rengasamy, 52; ahli DAP V. Suresh Kumar, 43; dan peniaga B. Subramaniam, 57.

Kesemua mereka didakwa di Mahkamah Sesyen berasingan di beberapa negeri pada 29 dan 31 Okt lepas atas pertuduhan berkaitan kumpulan pengganas LTTE. — BERNAMA


FASA SATU PELAN PEMULIHAN NEGARA BERJAYA TURUNKAN KES HARIAN COVID-19

KUALA LUMPUR: Fasa satu Perintah Kawalan Pergerakan (PKP) 3.0 secara menyeluruh menunjukkan perkembangan positif dalam usaha melandaikan lengkuk jangkitan COVID-19.

Menteri Kanan (Keselamatan), Datuk Seri Ismail Sabri Yaakob berkata, ia dapat dibuktikan melalui kes harian positif COVID-19 dapat diturunkan daripada rekod tertinggi lebih 9,000 kes kepada 5,419 kes setakat semalam dan beliau berharap kes harian ini akan terus menunjukkan penurunan.

“Pelan Pemulihan Negara yang diumumkan oleh Perdana Menteri, Tan Sri Muhyiddin Yassin semalam merupakan satu strategi peralihan keluar secara berfasa daripada kemelut COVID-19. Pelan ini mengambil kira semua pertimbangan bagi memastikan keputusan yang diambil adalah demi menyelamatkan nyawa serta kelangsungan hidup rakyat.

“Fasa pertama PKP menyeluruh ini terpaksa dilaksanakan susulan peningkatan kes mendadak yang mengancam sistem kesihatan awam. Justeru, kerjasama anda semua amat diperlukan bagi menjayakan Pelan Pemulihan Negara ini,” katanya.

Semalam, Muhyiddin memaklumkan bahawa Pelan Pemulihan Negara yang dijalankan secara berfasa itu akan membawa Malaysia keluar daripada kemelut pandemik COVID-19.

Menurutnya, sektor sosial serta ekonomi termasuk aktiviti perjalanan rentas negeri dan pelancongan domestik akan dibuka secara berperingkat, dijangka pada fasa ketiga Pelan Pemulihan Negara pada September nanti.–AlHijrah Online


TABUNG HAJI LANCAR TH KHAIRAT

KUALA LUMPUR: Lembaga Tabung Haji (TH) hari ini melancarkan TH Khairat iaitu perlindungan takaful sebanyak RM12,000 kepada penerima manfaat sekiranya berlaku kematian atau hilang upaya menyeluruh.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata produk itu menawarkan langganan serendah RM28 setahun bagi pendeposit di institusi itu.

“Saya amat menghargai usaha Tabung Haji yang sentiasa komited untuk menyediakan perkhidmatan terbaik kepada pendepositnya. Terima kasih diucapkan kepada warga kerja Tabung Haji, juga pengendali takaful yang bekerjasama menjayakan inisiatif ini iaitu Takaful Malaysia dan Hong Leong MSIG Takaful Berhad.

“Saya melihat usaha ini selaras dengan konsep Malaysia MADANI yang satu daripada enam terasnya ialah ihsan. Ihsan atau rahmah ditakrifkan sebagai memelihara dan menyediakan keperluan asas yang diperlukan demi kesejahteraan semua pihak,” katanya.

Beliau berkata demikian pada Majlis Pelancaran TH Khairat di Menara Tabung Haji di sini hari ini.

TH Khairat terbuka kepada semua pendeposit TH yang berumur seawal 30 hari sehingga 65 tahun.

Bayaran RM28 adalah secara potongan terus daripada akaun TH secara tahunan dan pendaftaran boleh dilakukan melalui portal atau aplikasi Thijari. — AlHijrah Online


POLIS MINTA PEMILIK KERETA LAWAN ARUS DI LALUAN MOTOSIKAL SERAH DIRI

KUALA LUMPUR: Polis sedang giat mengesan pemilik kereta dengan nombor pendaftaran QMN 5338 yang melawan arus di laluan motosikal hingga menyebabkan seorang penunggang motosikal mengalami kecederaan akibat kemalangan.

Menurut Ketua Jabatan Siasatan dan Penguatkuasaan Trafik (KJSPT) Kuala Lumpur Asisten Komisioner Zulkefly Yahya, kejadian berlaku pada 19 Ogos 2020 kira-kira jam 4 petang berhampiran Angkasapuri di ibu negara.

Berdasarkan video dirakam penunggang motosikal yang terlibat kemalangan, insiden dipercayai berlaku apabila mangsa cuba mengelak kereta yang secara tiba-tiba keluar dari terowong laluan motosikal dan datang dari arah bertentangan.

Menurut Zulkefly, kereta tersebut yang didaftarkan atas nama seorang lelaki berbangsa India beralamat di Sarawak meneruskan perjalanan melawan arus selepas kemalangan itu.

Akibat kemalangan, pemilik motosikal yang juga pegawai bank cedera ringan di lutut kiri.

Tegas Zulkefly, usaha utk mengesan kereta itu sedang dibuat kerana beralamat di Sarawak.

Beliau menggesa pemandu atau pemilik datang menyerah diri ke Balai Polis Trafik JSPT Kuala Lumpur atau sesiapa mempunyai maklumat boleh hubungi Sarjan Shamsul Kamal atau ASP Khairul Naim di nombor telefon 03 2071 9999. — AlHijrah Online


PBB BERI AMARAN BANTUAN KEMANUSIAAN UNTUK GAZA BAKAL ‘LUMPUH’

WASHINGTON: Rangkaian bantuan kemanusiaan yang menyediakan perkhidmatan kritikal kepada lebih dua juta penduduk di Gaza berisiko ‘lumpuh’, kata Setiausaha Agung Pertubuhan Bangsa-Bangsa Bersatu (PBB), Antonio Guterres pada Jumaat.

“Apabila insiden pengeboman semakin kerap, keperluan menjadi semakin kritikal.

“Memandangkan situasi semakin terdesak, PBB tidak akan dapat meneruskan penghantaran bantuan di Gaza tanpa perubahan terhadap kaedah bantuan yang disalurkan,” kata Guterres dalam satu kenyataan, lapor Agensi Anadolu.

Sebelum konflik terbaharu itu, kira-kira 500 trak membawa bantuan kemanusiaan memasuki Gaza setiap hari, tetapi kini purata hanya 12 trak, menurut PBB.

“Penduduk Gaza semakin derita…tanpa perubahan dasar penduduk akan menghadapi gelombang penderitaan kemanusiaan yang belum pernah terjadi sebelum ini. Setiap daripada kita mesti memikul tanggungjawab masing-masing,” kata Guterres.

Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA) mengesahkan bahawa 53 anggotanya terbunuh di Gaza sejak 7 Okt. .

UNRWA juga memberi amaran mungkin tidak dapat meneruskan bantuan kemanusiaan melainkan penghantaran bahan api dibenarkan memasuki Gaza, memandangkan bekalan sedia ada hampir kehabisan. — AlHijrah Online


COVID-19: ANGKA KEMATIAN CECAH 1,380 ORANG DI CHINA

BEIJING: Jumlah individu dijangkiti wabak penyakit COVID-19 di China meningkat kepada 63,851 orang dengan 1,380 pesakit meninggal dunia, demikian laporan agensi berita Sputnik memetik Suruhanjaya Kesihatan China pada Jumaat.

“Sehinga tengah malam 13 Februari, Suruhanjaya Kesihatan menerima maklumat mengenai 63,851 kes penyakit radang paru-paru berpunca daripada koronavirus jenis baharu di 31 wilayah, termasuk 55,748 orang kini menghidap penyakit itu.

“Seramai 10,204 orang berada dalam keadaan kritikal, 1,380 meninggal dunia dan 6,723 dibenar keluar hospital,” menurut kenyataan suruhanjaya kesihatan itu.

Suruhanjaya itu menjelaskan wujudnya statistik tidak konsisten sebelum ini berpunca daripada data Wilayah Hubei apabila 108 kematian telah dicatatkan dua kali.

COVID-19 – nama yang diberi untuk koronavirus jenis baharu – mula dikesan di Wuhan, wilayah Hubei pada Disember lalu dan sejak itu merebak ke lebih 25 negara.

Minggu lalu, Pertubuhan Kesihatan Sedunia (WHO) mengisytiharkan darurat kesihatan global ekoran penularan wabak penyakit itu. — AlHijrah Online


GEMPA BUMI: PM ANWAR KE TURKIYE MALAM INI

KUALA LUMPUR: Perdana Menteri Datuk Seri Anwar Ibrahim akan berlepas ke Turkiye malam ini bagi menyatakan sokongan kepada negara itu yang dilanda gempa bumi awal minggu lepas sehingga mengorbankan puluhan ribu nyawa.

Anwar berkata beliau pada mulanya enggan ke sana kerana kekangan tugas namun mempertimbangkannya sana atas rayuan Presiden Turkiye Recep Tayyip Erdogan.

“Mulanya saya enggan, sebab Pasukan Mencari dan Menyelamat Khas Malaysia (SMART) dah hantar, hospital pun dah buka, namun atas semangat persahabatan, saya buat keputusan untuk ke sana,” kata beliau ketika ditemui selepas Majlis Perjumpaan Perdana Menteri bersama Ahli Dewan Negara di Bangunan Parlimen di sini hari ini.

Anwar berkata pemergian sehari ke Turkiye akan disertai oleh Menteri Luar Datuk Seri Zambry Abdul Kadir.

Terdahulu ketika sesi Waktu Pertanyaan Menteri di Persidangan Parlimen, Anwar berkata beliau telah dihubungi dua kali oleh Erdogan yang meminta dirinya ke Turkiye.

“Saya pertimbangkan akan terbang ke sana malam ini untuk memberi sokongan moral, saya telah diminta Presiden untuk segera ke sana,” kata beliau.

Pada 6 Feb lepas, gempa bumi bermagnitud 7.8 pada skala Richter telah melanda kawasan selatan Turkiye dan Syria.

Sehingga semalam dilaporkan bilangan kematian di Turkiye mencecah 31,643 orang dan 106,428 lagi cedera manakala di Syria pula, 5,329 orang maut dan 14,500 orang cedera.–AlHijrah Online


GAZA: HOSPITAL, KEMUDAHAN KESIHATAN MESTI DILINDUNGI DARIPADA PENGEBOMAN – WHO

KUALA LUMPUR: Pertubuhan Kesihatan Sedunia (WHO) mengulangi gesaan bahawa hospital dan kemudahan kesihatan lain mesti dilindungi daripada pengeboman dan penggunaannya untuk tujuan ketenteraan di tengah-tengah serangan Israel yang berterusan ke atas Semenanjung Gaza sejak 7 Oktober.

WHO berkata, ribuan penduduk Palestin di Semenanjung Gaza masih memerlukan akses kepada permintaan perkhidmatan kesihatan yang mendesak dan penting dalam persekitaran kekurangan ubat-ubatan, bekalan kesihatan dan bantuan lain seperti bahan api, air dan makanan.

Pertubuhan itu berkata, pesakit-pesakit berkenaan mesti mempunyai akses berterusan kepada penjagaan kesihatan di Gaza.

“Mereka yang amat memerlukan termasuk ribuan orang awam yang cedera parah, kebanyakan daripada mereka kanak-kanak,” menurut WHO dalam satu kenyataan.

Terdapat lebih 1,000 orang di wilayah itu yang memerlukan rawatan dialisis buah pinggang untuk terus hidup, lebih 2,000 pesakit menjalani terapi barah, 45,000 orang lagi menghidap penyakit kardiovaskular manakala lebih 60,000 orang menghidap diabetes.

“WHO menyeru akses segera dan dipercepat untuk bantuan kemanusiaan – termasuk bahan api, air, makanan dan bekalan perubatan – ke dan di seluruh Semenanjung Gaza selain akses bagi pesakit untuk mendapatkan perkhidmatan di luar Gaza.

“WHO juga menyeru gencatan senjata kemanusiaan untuk mengelakkan lebih banyak kematian dan penderitaan,” menurut pertubuhan itu.

Pertubuhan itu juga mengalu-alukan keputusan Mesir untuk menerima sebanyak 81 penduduk Palestin yang cedera dari Semenanjung Gaza untuk menjalani rawatan.

WHO berkata, Hospital Arish di wilayah Sinai Utara akan menjadi hospital rujukan utama manakala rujukan seterusnya ke hospital-hospital barisan kedua di Mesir juga telah diatur.

Sebelum 7 Okt, kira-kira 100 pesakit memerlukan akses perkhidmatan penjagaan kesihatan khusus di luar Semenanjung Gaza setiap hari kerana kekurangan perkhidmatan kesihatan itu di Gaza.–AlHijrah Online


KERAJAAN KEKAL SUBSIDI MINYAK MASAK KAMPIT SATU KILOGRAM

PUTRAJAYA: Kerajaan masih mengekalkan subsidi minyak masak dengan jumlah sebanyak RM4 bilion untuk tahun ini bagi menanggung kategori minyak masak kampit satu kilogram (kg), kata Perdana Menteri Datuk Seri Ismail Sabri Yaakob.

Beliau berkata program subsidi yang telah bermula sejak Jun 2007 itu merupakan subsidi yang ditanggung oleh kerajaan bagi minyak masak kampit berharga RM2.50 satu kilogram untuk kegunaan Keluarga Malaysia golongan B40, berbanding harga pasaran sebenar iaitu RM9.00.

“Minyak masak yang disubsidi oleh kerajaan ialah sebanyak 60,000 tan metrik sebulan, melebihi daripada keperluan sebenar pengguna iaitu sebanyak 55,000 tan metrik sebulan,” katanya dalam sidang media di sini hari ini, yang turut menjelaskan mengenai kekeliruan berhubung subsidi minyak masak.

Menurutnya tahun lepas jumlah subsidi minyak masak yang ditanggung kerajaan adalah RM2.2 bilion manakala pada 2020 sebanyak RM500 juta.

Dalam sidang media itu Ismail Sabri menjelaskan subsidi untuk minyak masak berbotol satu kg, dua kg, tiga kg dan lima kg tidak diteruskan bermula 1 Julai ini kerana ia adalah program subsidi sementara yang diperkenalkan kerajaan sewaktu pandemik COVID-19 bagi membantu Keluarga Malaysia yang terkesan.

Menurutnya program subsidi sementara untuk minyak masak berbotol yang diperkenalkan pada Ogos 2021 pada asalnya hanyalah untuk tempoh tiga bulan sahaja dengan kos RM55 juta sebulan, namun program itu bersambung selepas tiga bulan.

Bagaimanapun katanya kerajaan mendapati minyak masak berbotol yang disubsidi itu banyak diselewengkan oleh pihak industri, komersial dan aktiviti penyeludupan.

“Sehubungan itu, kerajaan membuat keputusan mulai 1 Julai 2022 untuk tidak lagi menyambung subsidi bagi minyak masak berbotol kerana tidak lagi menepati objektif awal program untuk membantu golongan terkesan ketika pandemik.

“Sekarang sudah tidak ada pandemik, maksudnya bukan tidak ada (COVID-19), kita sudah di fasa peralihan endemik. Jadi tiada keperluan lagi macam masa pandemik,” katanya.

“Untuk itu, subsidi minyak masak kampit sahaja yang akan diteruskan dan kerajaan yakin subsidi sebanyak 60,000 tan metrik sebulan adalah mencukupi untuk kegunaan Keluarga Malaysia,” kata Ismail Sabri. –AlHijrah Online


PENGURUS SYARIKAT DIREMAN, TERLIBAT RASUAH RM60 JUTA SEBUAH KEMENTERIAN

PUTRAJAYA: Seorang pengurus syarikat direman empat hari selepas disyaki terlibat dalam kegiatan rasuah mendapatkan kontrak bernilai RM60 juta di sebuah kementerian.

Perintah reman dikeluarkan oleh Penolong Pendaftar, Roslizawati Mohd Zanin di Mahkamah Majistret Putrajaya selepas Suruhanjaya Pencegahan Rasuah (SPRM) membuat permohonan berkenaan, pagi tadi.

Perintah reman itu bermula hari ini sehingga 27 Jun.

Memetik laporan Harian Metro, lelaki berusia 43 tahun itu ditahan di Ibu Pejabat SPRM pada jam 12 malam tadi sewaktu hadir memberikan keterangan.

“Lelaki ini dipercayai bersekongkol dengan seorang penolong setiausaha bahagian sebuah kementerian yang ditahan semalam, bagi memonopoli projek di bawah kementerian terbabit sejak 2018.

“Difahamkan, sehingga kini, mereka membolot kira-kira 16 projek di kementerian itu serta sudah membabitkan 11 kali pembayaran rasuah,” katanya.

Kes tersebut disiasat mengikut Seksyen 17 (A) Akta SPRM 2009.

Sebelum ini, media melaporkan SPRM menahan seorang penolong setiausaha bahagian kementerian kerana disyaki menerima rasuah yang dianggarkan bernilai RM1 juta.

Penolong setiausaha bahagian berusia 46 tahun itu dilaporkan menerima suapan berbentuk wang RM300,000, barang kemas, tanah lot berkeluasan 0.8 hektar, rumah kedai dua tingkat dan sebuah motosikal.

Kesemua wang dan barangan itu diterima sebagai balasan membantu 11 syarikat mendapatkan projek bekalan am, perkhidmatan dan pengangkutan di kementerian terbabit.–AlHijrah Online


604 PEKERJA KILANG AYAM POSITIF COVID-19

JASIN: Seramai 604 pekerja sebuah kilang pemprosesan ayam di Serkam, Jasin, disahkan positif COVID-19 selepas saringan dilakukan ke atas 1,871 pekerja sejak 1 Februari lalu hingga semalam.

Menteri Kesihatan Datuk Ser Dr Adham Baba berkata, jangkitan di kilang berkenaan bermula dari seorang pekerja yang bergejala sebelum menular kepada pekerja lain termasuk pekerja tempatan dan warga asing sehingga wujudnya Kluster Industri Serkam.

Ujarnya, 1,871 pekerja kilang tersebut yang disaring melibatkan 443 pekerja tempatan manakala 1,428 lagi adalah pekerja asing.

“Setakat ini kita telah menempatkan individu positif yang bergejala di Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia Serdang (MAEPS) untuk menerima rawatan selanjutnya.

“Bagi pekerja asing yang positif namun tidak bergejala akan dikuarantin di asrama dan kakitangan jabatan kesihatan akan terus melakukan pemantauan terhadap mereka,” katanya selepas melakukan tinjauan di sebuah kilang pemprosesan ayam di Serkam hari ini.

Selain itu katanya 154 kontak rapat yang disahkan negatif telah diarahkan menjalani perintah kuarantin di rumah akan dikawal selia petugas Pusat Penilaian COVID-19 (CAC) di Kesang Tua dan Parit Gantung.

Menurut Dr Adham, operasi kilang berkenaan sudah diarahkan tutup selama tujuh hari selepas didapati tidak mematuhi prosedur operasi standard (SOP) iaitu meletakkan pekerja di tempat yang sesak dan sempit dengan tidak menitikberatkan penjarakan fizikal. – AlHijrah Online


KUMPULAN PERTAMA JEMAAH HAJI MALAYSIA TIBA DI MADINAH

MADINAH: Kumpulan pertama 284 jemaah haji Malaysia musim 1444 Hijrah tiba di hotel penginapan di Saja Al Madinah di sini pada 8.10 pagi waktu tempatan.

Kesemua jemaah berkenaan yang berlepas kira-kira 3 pagi Ahad dari Lapangan Terbang Antarabangsa Kuala Lumpur (KLIA), tiba di Lapangan Terbang Antarabangsa Prince Mohammad bin Abdulaziz di sini pada 7 pagi Ahad waktu tempatan.

Ketibaan rombongan jemaah yang menaiki tujuh buah bas ke hotel penginapan itu disambut Duta Besar Malaysia ke Arab Saudi Datuk Wan Zaidi Wan Abdullah, Timbalan Ketua Rombongan Haji (Kebajikan) Nurrinanuwar Shamsuddin, Pengarah Operasi Madinah Ashrof Shamsuddin serta pengurusan dan petugas Tabung Haji (TH).

Wan Zaidi berkata proses ketibaan berjalan lancar dengan jemaah tidak perlu menunggu lama di lapangan terbang menerusi program praperlepasan jemaah haji atau ‘Makkah Route’.

“Ia memudahkan jemaah haji Malaysia yang tiba di Madinah dan Jeddah dengan urusan pasport dilakukan sebelum berangkat ke sini,” katanya kepada pemberita di sini hari ini.

Menurutnya Malaysia adalah antara negara terawal menerima kemudahan program berkenaan kerana mempunyai rekod pengurusan haji yang cemerlang.

Secara keseluruhan sebanyak 102 penerbangan membawa 31,600 bakal haji akan bertolak secara berperingkat sama ada ke Madinah atau Makkah, dengan penerbangan terakhir musim haji kali ini pada 21 Jun depan.

Selain Saja Al Madinah, jemaah haji yang tiba di Madinah akan menginap di Anwar Al Madinah Movenpick dan Emaar Royal Hotel.

Setiap kumpulan jemaah akan berada selama enam hari di kota suci ini sebelum berangkat ke Makkah, kira-kira 450 kilometer dari sini.

Sepanjang berada di Madinah Al Munawwarah, pelbagai aktiviti diatur antaranya menziarahi makam Nabi Muhammad, memasuki Raudhah di Masjid Nabawi serta menziarahi tempat bersejarah di sini.

Sementara itu, dua beradik, mahasiswa Universiti Teknologi Mara (UiTM) Puncak Alam Sarif Mohd Danial Sarif Rosli, 22, dan adiknya Sarif Mohd Nor Adam, 20, lepasan Sijil Tinggi Persekolahan Malaysia (STPM) antara bakal haji yang tiba di sini.

Sarif Mohd Danial dari Jitra, Kedah melahirkan rasa syukur kerana terpilih menjadi duyufurrahman (tetamu Allah) dalam usia muda serta masih sihat dan bertenaga.

Di samping memfokuskan pada ibadat, pelajar jurusan logistik itu berkata dia turut mengikuti kelas pengajian secara dalam talian dan membuat tugasan sepanjang berada di Tanah Suci.

Pesara Jabatan Penjara Abdul Rahman Ibrahim, 62, dan isteri Jamilah Turiman, 56, pula berazam melakukan yang terbaik bagi memperoleh haji mabrur. — AlHijrah Online


BAU BUSUK BONGKAR KES LELAKI BUNUH, KERAT MAYAT IBU

IPOH: Bau busuk membawa kepada penemuan 15 keratan bahagian badan seorang wanita warga emas dalam tangki kumbahan dipercayai dibunuh anak lelakinya, di sebuah rumah di Taman Kerian, Parit Buntar semalam.

Ketua Polis Perak Datuk Mior Faridalathrash Wahid berkata pihaknya bergegas ke rumah mangsa berusia 68 tahun itu untuk membuat pemeriksaan sebaik menerima aduan bau busuk luar biasa daripada jiran sekitar.

“Pemeriksaan di bahagian belakang rumah kemudian menemukan potongan mayat di dalam saluran najis yang ditutup menggunakan papan kayu,” katanya ketika ditemui pemberita pada program Malaysia Sports League Daerah Kinta 2022 di X Park Sunway City di sini yang dirasmikan Menteri Belia dan Sukan Datuk Seri Ahmad Faizal Azumu.

Beliau berkata pihak polis sebelum ini menerima laporan daripada anak perempuan mangsa mengenai kehilangan ibunya pada 28 Mei lepas dan siasatan dibuka sebagai kes orang hilang.

“Kita yakin suspek mempunyai masalah mental dan permohonan reman ke atasnya akan dibuat pada hari ini bagi membantu siasatan lanjut di bawah Seksyen 302 Kanun Keseksaan,” katanya.

Mior Faridalathrash dalam kenyataan susulan berkata suspek yang berusia 42 tahun itu pernah menerima rawatan sebagai pesakit mental di sebuah hospital swasta di Pulau Pinang 20 tahun lepas.

“Setelah itu, suspek tidak pernah menerima apa-apa rawatan susulan,” katanya.

Sementara itu, Tinjauan Bernama di Unit Forensik Hospital Raja Permaisuri Bainun di sini mendapati beberapa orang ahli keluarga selesai menguruskan mayat mangsa untuk disemadikan pada kira-kira pukul 3 petang.

Semalam polis menahan suspek yang dipercayai membunuh dan memotong badan ibunya, susulan penemuan potongan-potongan daging menyerupai anggota badan manusia di dalam tangki kumbahan rumah itu kira-kira 3.30 petang.

Mangsa hanya tinggal berdua bersama suspek di rumah itu sejak 12 tahun lalu selepas suami mangsa meninggal dunia dan mereka menjalankan urusan jual beli barangan terpakai.

Polis turut merampas sebilah parang, dua pisau serta barang-barang yang dipercayai digunakan suspek bagi melakukan pembunuhan tersebut. – AlHijrah Online


KELESUAN POLITIK PUNCA RAMAI TIDAK MENGUNDI

KUALA LUMPUR: Keputusan Pilihan Raya Negeri (PRN) ke-15 di enam negeri semalam menunjukkan, rata-rata menterjemah hasrat pengundi yang menuntut jaminan isu-isu berkepentingan rakyat.

Penganalisis politik Universiti Malaya (UM) Dr Mohammad Tawfiq Yaakub dalam analisisnya terhadap keputusan PRN15 berkata, pilihan raya itu juga memperlihatkan corak pemikiran pengundi yang menjurus kepada sentimen ke arah nilai-nilai kaum yang dibimbangi mampu menjejaskan usaha memupuk keharmonian dan perpaduan untuk jangka masa panjang.

Katanya, mesej jelas pengundi dalam memilih pemimpin di kawasan mereka kali ini adalah walau apa yang terjadi rakyat adalah punca kepada sumber kuasa wakil rakyat yang dipilih.

Ujar Muhammad Tawfiq, mana-mana calon atau parti yang tidak selari dengan aspirasi dan kepentingan pengundi, akan ditolak.

Bagaimanapun, Muhammad Tawfiq memiliki hujah tersendiri tentang peratusan keluar mengundi amat rendah berbanding Pilihan Raya Umum (PRU) ke-15 lalu salah satunya adalah berpunca daripada kelesuan politik.

“Secara keseluruhannya saya berpuas hati dengan PRN yang dijalankan di enam negeri, namun pada waktu yang sama kita juga melihat bahawa kadar peratusan keluar mengundi begitu merosak dan rendah begitu berbanding dengan PRU15 yang lalu.

“Keadaan ini disebabkan oleh dua faktor utama iaitu kelesuan politik yang dialami oleh pengundi dan kedua tarikh pengundian yang tak sesuai diadakan pada pertengahan bulan.

“Bagi saya pihak-pihak berkenaan, SPR dan kerajaan perlu memperbaiki dan mengenal pasti kelemahan-kelemahan ini bagi menarik lebih ramai pengundi untuk turun dalam pilihan raya yang akan diadakan pada masa akan datang,” katanya.

Muhammad Tawfiq bagaimanapun bersyukur dan berpuas hati dengan proses demokrasi yang dijalankan di enam negeri semalam yang disifatkannya berjalan lancar tanpa sebarang insiden yang boleh mencemar imej negara.– AlHijrah Online


TV ALHIJRAH KEKAL SALURAN ISLAMIK NO 1 PADA RAMADAN 2023

KUALA LUMPUR: Stesen televisyen TV AlHijrah terus kekal sebagai saluran Islamik nombor satu Malaysia pada bulan Ramadan tahun ini.

Menurut kajian Nielsen Media, TV AlHijrah menjadi pilihan utama rakyat Malaysia pada Ramadan dan telah mengungguli tangga pertama saluran Islamik ketika bulan mulia itu sejak tahun 2020.

Pada Ramadan tahun ini, pencapaian saluran TV AlHijrah meningkat 151 peratus berbanding ketika Ramadan 2022.

Peningkatan tinggi direkodkan pada minggu keempat Ramadan iaitu lebih 54 peratus berbanding pada minggu pertama.

Kajian Nielsen Media juga menunjukkan, sejak tahun 2019 pencapaian dan peningkatan saluran TV AlHijrah pada Ramadan tahun ini adalah yang tertinggi.

Ketua Pegawai Eksekutif TV AlHijrah, Namanzee Harris berkata antara penyumbang kejayaan itu ialah usaha pasukan penerbitan menyediakan pelbagai kandungan bermanfaat kepada penonton bermula dari siaran slot qiamullai seawal jam 4 pagi hingga slot moreh pada lewat malam.

“Banyak kandungan berimpak tinggi yang dihasilkan khusus untuk penonton pada bulan Ramadan yang mulia.

“Selain itu kita turut mengusahakan dakwah kontemporari mendepani selera penonton yang dilihat semakin meningkat untuk program kerohanian alaf baru. Penonton memang perlukan program kerohanian kontemporari yang segar, dan tidak mengejutkan bagi saya, waktu siaran jam 4 pagi sudah menjadi ikutan dan kebiasaan terutama pada bulan Ramadan.

“Kebangkitan kerohanian yang dilihat berlaku sejak 2019 kerana pandemik COVID-19 kini menjadi satu tabiat kebiasaan bagi masyarakat dan trend itu dilihat selari dengan peningkat jumlah capaian TV AlHijrah,” katanya.

Antara program yang disiarkan TV AlHijrah pada Ramadan kali ini ialah Cinta Ilmu Qiam, Asslamualaikum Sahur, Peristiwa Ramadan, Ihya Ramadan, Kapsul Taranum Challenge, Dokumentari Legasi Mushaf Al-Quran, Rehlal Ruh Haramain, dan Mata Hati Madani.

Selain itu kandungan berilmiah secara santai turut disiarkan melalui program Kerusi Lipat, Camca Ramadan dan Sembang Moreh.

Turut digerakkan program tanggungjawab sosial korporat melalui AlHijrah On The Bus yang menyantuni masyarakat Malaysia untuk pulang menyambut Hari Raya Aidilfitri dan program edaran bubur lambuk.

Kemuncak program Ramadan TV AlHijrah tahun ini ialah Khatam Ramadan yang akan bersiaran selama 14 jam dari 5 pagi hingga 7 malam pada Selasa, 18 April 2023.

TV AlHijrah menjangkakan jumlah siaran akan terus meningkat naik pada hari-hari terakhir Ramadan. – AlHijrah Online


KORONAVIRUS MELEBIHI TIGA JUTA KES DI PERINGKAT GLOBAL

ANKARA: Jumlah jangkitan koronavirus di peringkat global melepasi tiga juta kes semalam, demikian menurut data Universiti Johns Hopkins.

Agensi berita Anadolu hari ini melaporkan data universiti itu menunjukkan 3,002,303 individu dijangkiti koronavirus dengan 208,000 maut.

Daripada jumlah itu, lebih 878,000 kes telah sembuh.

Amerika Syarikat kenal negara tertinggi jumlah jangkitan dengan hampir 973,000 kes. Ia juga merekodkan jumlah kematian tertinggi dengan lebih 55,000 maut.

Lebih 5.4 juta ujian saringan koronavirus dilakukan di Amerika Syarikat.

Itali berada di kedudukan kedua dari segi jumlah kematian dengan lebih 26,900 kes diikuti Sepanyol dengan lebih 23,500 kes maut.

China, lokasi punca penularan virus, merekodkan sejumlah 4,637 kes kematian dengan hampir 84,000 kes jangkitan.

Koronavirus atau COVID-19 menular di sekurang-kurangnya 185 negara sejak ia mula merebak di Wuhan pada Disember lalu. — AlHijrah Online


AGONG HARAP RAKYAT MALAYSIA PULANG DALAM KEADAAN SIHAT

SHAH ALAM: Yang di-Pertuan Agong, Al-Sultan Abdullah Riayatuddin Al-Mustafa Billah Shah hari ini menzahirkan harapan supaya semua rakyat Malaysia yang akan dibawa pulang dari Wuhan, China berada dalam keadaan sihat dan dihindari daripada jangkitan koronavirus serta penyakit tidak diingini.

Menurut Datuk Pengelola Bijaya Diraja Istana Negara, Datuk Ahmad Fadil Shamsuddin, baginda yang sentiasa mengikut perkembangan terkini berkenaan wabak itu amat prihatin dengan keselamatan diri dan tahap kesihatan rakyat Malaysia di Wuhan berikutan penularan dan peningkatan jumlah kes jangkitan virus tersebut di China.

“Baginda mendoakan mereka semua yang akan dibawa pulang ini dilindungi dari simptom koronavirus. Semoga mereka dapat bersama dengan keluarga dan sanak saudara tercinta secepat mungkin.

“Al-Sultan Abdullah turut menzahirkan penghargaan kepada kerajaan Malaysia terutama pegawai dan kru penerbangan yang terlibat dalam misi membawa pulang kesemua rakyat Malaysia yang berada di Wuhan ke tanah air,” katanya dalam satu kenyataan di sini hari ini.

Katanya, baginda turut menzahirkan penghargaan kepada Kementerian Kesihatan (KKM) atas usaha untuk memantau tahap kesihatan kesemua rakyat Malaysia tersebut apabila tiba di Malaysia dan memastikan mereka bebas daripada jangkitan wabak itu. — SINAR HARIAN


LENGKAP VAKSIN: JANGAN SALAH GUNA KELONGGARAN SEKATAN – KP KESIHATAN

KUALA LUMPUR: Individu yang telah melengkapkan dua dos vaksin diingatkan supaya tidak menyalahgunakan hak istimewa atau kelonggaran sekatan yang diberikan oleh kerajaan.

Ketua Pengarah Kesihatan Tan Sri Dr Noor Hisham Abdullah berkata, sekiranya masyarakat leka, segala kerja keras dan manfaat yang dicapai akan sia-sia serta berkemungkinan menyebabkan negara menghadapi satu lagi “pertempuran” dengan virus COVID-19.

“Kita perlu ingat masih ada sebahagian daripada populasi di negara ini belum divaksin. Mereka ini mudah terkena jangkitan COVID-19.

“Kita perlu memastikan kadar transmisi serendah mungkin bagi mencegah penyebaran varian atau munculnya varian baharu,” menerusi hantaran di Facebook beliau.

Dalam pada itu, Dr Noor Hisham mengingatkan individu yang disahkan postitif COVID-19 atau menjadi kontak rapat supaya segera menjalani pengasingan atau kuarantin agar tidak mendedahkan orang lain terhadap risiko jangkitan.

“Insyaallah kita berusaha dan tawakkal, Allah Maha Penyayang dan melindungi kita,” katanya.–AlHijrah Online


KEMENTERIAN PENDIDIKAN LAKSANA MINGGU SOLIDARITI PALESTIN DARI 29 OKT HINGGA 3 NOV

PUTRAJAYA: Kementerian Pendidikan (KPM) akan melaksanakan Minggu Solidariti Palestin di semua institusi pendidikan di bawah KPM bermula 29 Okt hingga 3 Nov ini bagi menyahut pendirian kerajaan untuk terus bersama-sama mempertahankan hak dan kebebasan rakyat Palestin.

KPM menerusi kenyataan hari ini memaklumkan program itu akan diadakan di sekolah, kolej vokasional, kolej matrikulasi dan institut pendidikan guru di seluruh negara.

“Program itu bertujuan mendidik pelajar mengenai nilai manusiawi yang turut merangkumi hak asasi manusia dan sifat ihsan. Ini termasuk sikap empati dan keprihatinan terhadap penderitaan yang dialami individu lain tanpa mengira bangsa, agama atau status sosial,” menurut kenyataan itu.

Pelbagai aktiviti akan dilaksanakan sepanjang program dan akan disesuaikan berdasarkan garis panduan sedia ada, sekolah dan kumpulan murid terlibat manakala aktiviti kerohanian seperti solat hajat dan bermunajat hanya akan melibatkan murid beragama Islam.

KPM memaklumkan pelaksanaan intervensi diperlukan untuk memberi pencerahan kepada murid berkenaan konflik antarabangsa dan krisis kemanusiaan memandangkan kemajuan teknologi media dan komunikasi pada hari ini menyebabkan mereka terdedah kepada pelbagai kandungan.

“Minggu Solidariti Palestin adalah kesinambungan penerapan nilai-nilai murni yang berteraskan sikap hormat-menghormati, kasih sayang, bertanggungjawab dan kegembiraan seperti yang terkandung dalam pendidikan sivik di sekolah,” menurut KPM.

KPM memaklumkan menerusi penganjuran program itu, pelajar turut diberi pendedahan kepada Elemen Merentas Kurikulum (EMK) khususnya berkaitan kelestarian global. –AlHijrah Online


LEBIH 84,000 BANGUNAN MUSNAH DALAM GEMPA BUMI DI TURKIYE

ISTANBUL: Dua gempa bumi kuat yang menggegarkan Turkiye baru-baru ini telah merosakkan 84,726 bangunan, lapor dpa pada Jumaat.

Menteri Perancangan Bandar Turkiye Murat Kurum berkata lebih 7,000 petugas telah terlibat untuk menjalankan pemeriksaan dan menilai kerosakan bangunan yang terdapat di 11 wilayah.

Bangunan yang rosak perlu dirobohkan segera dan menasihatkan penduduk untuk tidak berada berdekatan dengan bangunan yang telah dikenal pasti itu, katanya kepada pemberita pada Jumaat.

Beliau berkata kerajaan akan memulakan usaha pembinaan semula di beberapa bandar yang terjejas teruk mulai Mac dan berikrar projek pembinaan kediaman yang baharu akan dimulakan selepas kajian teliti dilakukan.

Pihak berkuasa Turki telah menerima kecaman hebat kerana didakwa gagal menguatkuasakan peraturan projek pembinaan yang mungkin menyumbang kepada angka korban yang tinggi.

Susulan itu, lebih 50 orang termasuk kontraktor pembinaan telah ditahan, lapor Agensi Anadolu. –AlHijrah Online


MOVENPICK BEROPERASI SEBAGAI PPV MEGA BERMULA ISNIN

SEPANG: Movenpick Hotel & Convention Centre KLIA (Movenpick) akan mula beroperasi sebagai Pusat Pemberian Vaksin (PPV) mega, mulai Isnin ini.

Pengurus Besarnya, Wan Enderi Mohd Saad berkata, PPV tersebut beroperasi setiap hari bermula 8.30 pagi hingga 9 malam.

Menurutnya, ia menjadi satu penghormatan apabila Movenpick terpilih sebagai PPV mega bagi daerah itu.

Tambahnya, kolaborasi diantara Badan Bertindak Imunisasi COVID-19 (CITF) dan Pihak Pengurusan Movenpick adalah atas dasar tanggungjawab sosial korporat dan juga nilai kemasyarakatan serta usaha untuk mengekang penularan pandemik COVID-19.

“Perkhidmatan disediakan tidak terhad kepada tetamu hotel tetapi juga diperluaskan kepada komuniti.

“Ia sebahagian tanggungjawab sosial korporat kami dan satu cara syarikat memberi balik kepada komuniti setempat.

“Sebagai sebuah pemain industri pelancongan negara, pihak hotel berharap apabila negara mencapai imuniti kelompok dan kerajaan mempertimbangkan untuk membuka industri pelancongan domestik dengan lebih cepat yang secara amnya nanti dapat membantu industri perhotelan kembali membangun,” menerusi kenyataannya, hari ini.

Wan Enderi mengulas, Pusat Konvensyen Movenpick KLIA mempunyai keluasan 16,572 meter persegi dan mampu menampung kapasiti sebanyak 5,000 janji temu setiap hari.

Tambahnya, sistem operasi hotel juga diselaraskan bagi memastikan garis panduan keselamatan dipatuhi sepenuhnya.

“Maklumat penuh berkenaan perjalanan vaksin di Movenpick boleh didapati di laman web rasmi kami dengan mengimbas kod bar yang tertera,” katanya.

–AlHijrah Online


LELAKI DIHEMPAP FORKLIFT MAUT

BATU PAHAT: Seorang lelaki maut selepas jentera forklift yang dipandunya hilang kawalan lalu menghempapnya dalam kejadian kira-kira jam 3.30 pagi di Jalan Parit Hasyim, Kampung Parit Hasyim, Ayer Hitam.

Menurut Ketua Balai Bomba dan Penyelamat (BBP) Ayer Hitam, Penolong Penguasa Bomba Mohamad Shamin Mohamed Salikin, mangsa, 28 tahun dipercayai dalam perjalanan ke tempat kerja di sebuah kilang berhampiran menggunakan jalan kampung yang merupakan laluan berbukit.

Semasa kejadian berlaku, jentera berat itu menjadi tidak stabil lalu terbalik dan menghempap mangsa.

“Pihak bomba terima panggilan kecemasan jam 3.34 pagi sebelum lapan anggota dihantar ke tempat kejadian dibantu satu jentera Fire Rescue Team (FRT),” katanya.

Pihak bomba mengeluarkan mangsa yang tersepit dengan menggunakan rescue tools dalam masa kira-kira 20 minit dan mangsa disahkan meninggal dunia.

Mayat mangsa diserahkan kepada pihak polis untuk tindakan lanjut. Operasi tamat pada jam 4.50 pagi.—AlHijrah Online


CEO BANK RAKYAT UMUM TAMATKAN PERKHIDMATAN

KUALA LUMPUR: Ketua Pegawai Eksekutif Bank Rakyat Datuk Rosman Mohamed bakal menamatkan perkhidmatannya dengan bank itu pada 31 Januari 2021.

Bank Rakyat dalam kenyataan hari ini memaklumkan, Rosman yang akan mula bercuti pada 14 November 2020 sehingga tempoh perkhidmatan beliau tamat juga akan melepaskan semua jawatan lain yang disandang termasuk Ahli Lembaga Pengarah Rakyat Management Services Sdn Bhd, Rakyat Holdings Sdn Bhd dan Yayasan Bank Rakyat berkuat kuasa 14 November 2020.

“Hasrat beliau telah dimaklumkan kepada Lembaga Pengarah Bank berkenaan dan Kementerian Pembangunan Usahawan dan Koperasi.

“Pada masa yang sama, pelan penggantian telah dirangka untuk pengisian jawatan Ketua Pegawai Eksekutif yang akan diumumkan kelak,” jelas kenyataan Bank Rakyat.

Rosman mula berkhidmat di Bank Rakyat sebagai Ahli Lembaga Pengarah pada 1 April 2019 sebelum beliau dilantik sebagai Pemangku Pengarah Urusan sejak 1 Ogos 2019 dan seterusnya menggalas jawatan sebagai Ketua Pegawai Eksekutif sejak 1 Februari 2020.

Menurut Bank Rakyat, bagi memastikan kepimpinan bank itu kekal berjalan lancar, Datuk Syed Abdul Aziz Syed Hassan yang merupakan Timbalan Ketua Pegawai Eksekutif, Operasi dilantik sebagai Pemangku Ketua Pegawai Eksekutif berkuat kuasa 14 November 2020. — AlHijrah Online


BEKAS PRESIDEN MIC SAMY VELLU MENINGGAL DUNIA

KUALA LUMPUR: Bekas Presiden MIC Tun S. Samy Vellu meninggal dunia di kediamannya di sini, kira-kira 7 pagi tadi.

Mendiang berusia 86 tahun.

Perkara itu disahkan bekas Presiden MIC Tan Sri Dr S. Subramaniam ketika dihubungi Bernama.

“Saya menerima panggilan pagi tadi memaklumkan beliau (Samy Vellu) meninggal dunia ketika tidur,” katanya.

Subramaniam berkata upacara pengebumian akan dimaklumkan keluarga mendiang kelak.

Samy Vellu yang memimpin MIC dari 1981 hingga 2010 adalah antara pemimpin paling lama memegang jawatan dalam Kabinet, iaitu kira-kira tiga dekad bermula sebagai Menteri Kerja Raya pada 1979.–AlHijrah Online


Duterte mahu penjara budak 12 tahun

MANILA, 24 Januari – Kanak-kanak
seawal usia 12 tahun boleh dipenjarakan di bawah undang-undang disokong
Parlimen Filipina, semalam yang turut dikecam PBB dan pemerhati hak asasi
manusia.

Undang-undang yang dicadangkan
itu adalah antara langkah yang diambil Presiden Rodrigo Duterte untuk
memperluaskan tindakan kerasnya terhadap dadah dan jenayah yang telah menyebabkan
ribuan terbunuh sejak kempen itu dilancarkan pada pertengahan 2016.

Menurut laporan Sinar Online, pada
asalnya, sekutu Duterte telah mencadangkan untuk mengurangkan umur liabiliti
jenayah kepada sembilan, namun selepas ia mencetuskan kemarahan Dewan Rakyat,
ia telah dinaikkan kepada 12 tahun dan rang undang-undang terbabit diluluskan
ketika bacaan kedua.

Difahamkan, umur kanak-kanak yang
boleh disabitkan atas kesalahan jenayah di negara itu adalah 15 tahun.

Jika rang undang-undang tersebut
diluluskan Senat yang sememangnya menentang keras undang-undang tersebut,
Filipina akan menyertai negara seperti Afghanistan yang menghukum kanak-kanak
berusia 12 tahun atas kesalahan jenayah.


SEMBILAN KES INFLUENZA DIREKODKAN DI SETIU, TERENGGANU

KUALA TERENGGANU: Jabatan Kesihatan Negeri Terengganu merekodkan dua kluster penyakit seperti influenza (ILI) melibatkan sembilan kes berusia lingkungan tiga hingga 38 tahun bagi tempoh 5-7 Jan lepas.

Pengarah Kesihatan Negeri Terengganu Dr Nor Azimi Yunus berkata kedua-dua kluster tersebut berlaku di daerah Setiu melibatkan dua keluarga yang berbeza.

“Daripada sembilan orang yang dilaporkan dijangkiti influenza itu, lima kes positif influenza A, tiga kes positif influenza B manakala seorang lagi tidak dikenal pasti kerana tidak membuat ujian.

“Kesemua kes telah disahkan oleh fasiliti swasta dan kesemua mereka telah diberi rawatan tamiflu. Keadaan semua kes adalah stabil dan tidak dimasukkan ke wad hospital ketika ini,” katanya dalam kenyataan hari ini.

Jabatan Kesihatan negeri dengan kerjasama Pejabat Daerah Setiu akan terus memantau kejadian itu dan kluster ILI adalah terkawal setakat ini, menurutnya.

Sehubungan itu, orang awam dinasihat menjaga kebersihan diri dan sekiranya mengalami batuk dan bersin, mereka perlu segera mendapatkan rawatan di hospital atau klinik manakala golongan berisiko dinasihat untuk mendapatkan vaksin influenza di klinik swasta. — BERNAMA


JAWI LANCAR DANA WAKAF AL-QURAN UNTUK MASJID, INDIVIDU TERJEJAS BANJIR

PUTRAJAYA: Jabatan Agama Islam Wilayah Persekutuan (JAWI) dengan kerjasama Majlis Agama Islam Wilayah Persekutuan (MAIWP) mensasarkan kutipan dana berjumlah RM700,000 bagi membeli sekurang-kurangnya 10,000 naskhah al-Quran untuk program sumbangan dana dan waqaf kepada masjid, surau, sekolah dan pihak-pihak yang terkesan dengan banjir di sekitar Lembah Klang.

JAWI menerusi kenyataan media hari ini berkata sehingga kini, sebanyak RM170,000 diterima daripada beberapa pihak seperti Pengarah Urusan Kumpulan Zikay Group Berhad, Masjid Jamek Kampung Baru, Pusat Pungutan Zakat dan Wakalah Zakat MAIWP, Lembaga Tabung Haji (TH) dan Masjid Wilayah Persekutuan.

Menurut kenyataan tersebut, inisiatif ini dilaksanakan susulan terdapat banyak naskhah al-Quran yang rosak dan musnah akibat banjir dialami individu atau institusi seperti masjid, surau dan sekolah di beberapa kawasan di seluruh negara.

Katanya, inisiatif ini juga sebagai lambang solidariti dan keprihatinan di samping menyuburkan amalan membaca, mempelajari dan tadabbur al-Quran dalam masyarakat.

“JAWI melalui Masjid Wilayah Persekutuan telah menyerahkan 200 naskhah al-Quran waqaf sumbangan Nasyrul Quran kepada Masjid Hidayatul Muttaqin, Kampung Bukit Lanchong, Shah Alam yang terkesan akibat banjir semalam.”

“Untuk rekod, JAWI melalui Pusat Pelupusan al-Quran Darul Kalam, Raudhatul Sakinah Taman Selasih turut melaksanakan perkhidmatan pelupusan al-Quran yang rosak akibat banjir sejak 20 Disember tahun lalu,” menurut kenyataan tersebut.

JAWI juga menerima sebanyak 25,354 kilogram al-Quran rosak daripada individu, sekolah, SWCorp dan beberapa pihak lain termasuk dari kawasan Hulu Langat dan Mentakab, Pahang.

Majlis Pelancaran Program Sumbangan Dana/Waqaf Al-Quran disempurnakan oleh Pengerusi Majlis Agama Islam Wilayah Persekutuan (MAIWP), Tan Sri Dr Mohd Daud Bakar di Masjid Wilayah Persekutuan hari ini.

Mereka yang berminat boleh menghulurkan infaq dan sumbangan melalui kod QR yang disediakan di 89 masjid di seluruh Wilayah Persekutuan atau melalui Akaun Masjid Wilayah Persekutuan 14023010023833 (Bank Islam Malaysia Berhad) yang berlangsung selama sebulan. –AlHijrah Online


PELAKON WANITA MAUT JATUH TINGKAT 22

JOHOR BAHRU: Seorang wanita maut dipercayai terjatuh dari tingkat 22 di sebuah pangsapuri di kawasan Taman Iskandar, di sini tengahari semalam.

Menurut Ketua Polis Daerah Johor Bahru Selatan ACP Raub Selamat, pihaknya menerima panggilan memaklumkan orang awam menemui mayat mangsa, 26 tahun, di bahagian bawah pangsapuri tersebut.

Katanya pihaknya tidak menemui sebarang unsur jenayah terhadap mangsa yang sebelum ini bekerja sebagai pelakon sambilan.

“Mangsa disahkan telah meninggal dunia oleh pegawai perubatan dari Hospital Sultanah Aminah Johor Bahru.

“Kes telah diklasifikasikan sebagai mati mengejut (SDR),” katanya dalam kenyataan, semalam.

Orang ramai yang melihat kejadian boleh tampil memberi maklumat di Balai Polis Taman Pelangi atau hubungi pegawai menyiasat ASP Mat Nawi Ab Rahman di talian 016-5050808.–AlHijrah Online


PROGRAM ‘JOM ZIARAH GEREJA’ TERTAKLUK KERAJAAN NEGERI – MOHD NA’IM

KUALA LUMPUR: Keputusan untuk membenarkan pelaksanaan Program ‘Jom Ziarah Gereja’ tertakluk kepada bidang kuasa kerajaan negeri, kata Menteri di Jabatan Perdana Menteri (Hal Ehwal Agama) Datuk Dr Mohd Naím Mokhtar.

Oleh itu, Mohd Na’im berkata beliau menghormati sebarang keputusan kerajaan negeri tentang perkara tersebut.

“Sebab perkara ini ada khilaf yang berlaku, ada perbezaan pandangan di situ dan saya menghormati (keputusan) di peringkat negeri.

“Oleh sebab itu, ada negeri yang melarang dan ada yang membenarkan (program Ziarah Gereja),” katanya kepada pemberita pada majlis Townhall Ikon Nasional peringkat Wilayah Persekutuan Kuala Lumpur, di sini hari ini.

Sebelum ini media melaporkan Pulau Pinang tidak melarang mana-mana pihak menganjurkan program yang mengajak umat Islam melawat rumah ibadat bukan Islam di negeri itu bagi memahami agama lain, selagi tidak bercanggah dengan akta dan enakmen sedia ada.

Bagaimanapun Jabatan Agama Islam Selangor (JAIS) melarang perkara tersebut di negeri berkenaan.

Program ‘Jom Ziarah Gereja’ adalah inisiatif di bawah Projek Artikel 11 diterajui Impact Malaysia iaitu sebuah pertubuhan bukan kerajaan (NGO) yang bernaung di bawah Kementerian Belia dan Sukan (KBS).

Selasa lepas, Menteri Belia dan Sukan Hannah Yeoh ketika menggulung perbahasan Belanjawan 2023 bagi kementeriannya di Dewan Rakyat menjelaskan bahawa program ‘Jom Ziarah Gereja’ tidak membabitkan individu beragama Islam.

Pada majlis Townhall Ikon Nasional itu, Mohd Na’im turut menyerahkan bantuan awal pendidikan kepada 850 penuntut institusi pengajian tinggi (IPT) meliputi bantuan tunai, komputer riba dan beg keperluan asas berjumlah RM8 juta.

Program anjuran Yayasan Prihatin Nasional (PRIHATIN) dengan kerjasama Majlis Agama Islam Wilayah Persekutuan (MAIWP) dan Bank Rakyat itu merupakan program perkongsian ilmu daripada tokoh-tokoh ternama yang berjaya dalam bidang masing-masing dengan pelajar IPT.–AlHijrah Online


118 TRAK BANTUAN MASUK KE GAZA MELALUI LINTASAN RAFAH

GAZA: Persatuan Bulan Sabit Merah Palestin menerima sebanyak 118 trak bantuan pada Ahad dan Isnin melalui lintasan sempadan Rafah, menjadikan jumlah keseluruhan trak yang memasuki Semenanjung Gaza sejak 21 Okt lalu sebanyak 569.

Persatuan itu menerusi satu kenyataan berkata pasukannya menerima 25 trak yang membawa bantuan kemanusiaan dari Bulan Sabit Merah Mesir pada Ahad, lapor Agensi Anadolu.

Dalam satu kenyataan berasingan, persatuan itu mengesahkan bahawa mereka menerima 93 lagi trak bantuan daripada Bulan Sabit Merah Mesir pada Isnin.

Trak berkenaan membawa makanan, air, bantuan kecemasan, bekalan perubatan dan ubat-ubatan manakala bahan api tidak dibenarkan masuk setakat ini.

“Jumlah trak yang diterima sejak 21 Oktober adalah sebanyak 569, bersamaan kira-kira 33 trak sehari,” menurut persatuan itu.–AlHijrah Online


33 UNIT PONDOK TAHFIZ MADRASAH AL-IMANIYAH, KUANTAN MUSNAH TERBAKAR

KUANTAN: Kira-kira 33 unit pondok tahfiz Madrasah Al-Imaniyah di Kampung Darat, Jalan Sungai Ular, di sini musnah dalam kebakaran hari ini.

Bagaimanapun, tiada kecederaan dan kemalangan jiwa dilaporkan dalam insiden berkenaan berikutan pondok tahfiz itu tidak berpenghuni kerana difahamkan penghuninya sedang bercuti.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata pihaknya menerima panggilan kecemasan sekitar 9.39 pagi sebelum 16 anggota dan pegawai  bersama-sama tiga jentera dari Balai Bomba dan Penyelamat Gebeng dan Indera Mahkota digerakan ke lokasi kejadian.

Beliau berkata sejurus tiba api masih marak di premis yang menempatkan kira-kira 100 unit pondok kayu itu dan kedudukan pondok yang rapat menyebabkan kebakaran merebak dengan cepat.

“Bagaimanapun, kebakaran dapat dikawal pada 10.29 pagi dan lebih 30 unit pondok musnah sepenuhnya,” katanya ketika dihubungi hari ini.

Punca kejadian dan jumlah kerugian masih dalam siasatan, katanya.–AlHijrah Online


ISTERI MANGSA BUNUH DIREMAN, DIDAPATI POSITIF DADAH

JOHOR BAHRU: Isteri kepada seorang lelaki yang meninggal dunia dengan kesan kelar di leher serta tikaman di rusuk kanan direman tujuh hari bermula hari ini hingga 9 April 2021.

Ketua Polis Daerah Johor Bahru Selatan, Asisten Komisioner Mohd Padzli Mohd Zain, berkata wanita berusia 30-an itu direman bagi membantu siasatan.

Katanya, hasil ujian air kencing ke atas wanita yang ditahan sejak semalam itu juga menunjukkan wanita itu positif dadah.

“Suspek ditahan reman dan kes disiasat mengikut Seksyen 302 Kanun Keseksaan.

“Orang ramai yang mempunyai sebarang maklumat diminta menghubungi Ibu Pejabat Polis Daerah (IPD) Johor Bahru Selatan di talian hotline 07-2182323,” katanya memetik Harian Metro.

Dalam kejadian menyayat hati itu, mangsa ditemui terbaring di tepi jalan depan rumahnya.

Sebilah pisau pemotong kertas dan serpihan mata pisau ditemui polis tempat kejadian. — AlHijrah Online

KREDIT: HARIAN METRO